text:
Lotto ta felicita Grand Master Chaco Cornelio Hall of Fame y Director di Hall of Fame pa e region Caribe
Recientemente Presidente di Hall of Fame, Grand Master Gerard Robbins a recorda su boardmembers con e conocido ex- dirigente y referee internacional di taekwondo, Grand Master Jose “Chaco” Cornelio a keda eligi den e Hall of Fame World Taekwondo como tambe ta e Director of Hall of Fame pa region Caribe. Esaki sin duda ta e nombracion mas grandi pa un atleta, coach, dirigente of referee di deporte por haya na nivel mundial. E ta un honor di a wordo nombra pa e federacion mundial di taekwondo, WT pa forma parti den e prestigioso Hall of Fame mei mei di tur e grandinan cu a carga e deporte di combate pa asina hopi anja y 2 anja atras e keda eligi como e Director di Hall of Fame Caribe. Anja pasa Grand Master Cornelio tabata nomina pa e federacion mundial di taekwondo, WT pa e categoria Miho Referee Masculino 2017.
Pa taekwondo y Aruba sin duda esaki ta un logro super grandi mirando e magnitud di e deporte den e otro paisnan menciona si nos compara esaki cu Aruba. Un bes mas a keda demostra cu maske nos ta un pais chikito, nos hendenan den deporte ta sobresali tur caminda cu nos bay.
Grand Master Chaco Cornelio a logra masha hopi mes durante di su carera den e deporte di taekwondo, pa menciona nos tin nombra como Ridder in de Orde van Oranje Nassau, Hall of Fame y Referee Olimpico. Tambe Grandmaster Chaco Cornelio para dilanti su imagen den e Museo di Taekwondo na Muju, Sur Korea. Anja pasa December, Grand Master Jose Chaco Cornelio a anuncio su retiro como referee den e circuito internacional di taekwondo.
Lotto kier a manda un palabra di pabien na ex-presidente di ARTBO y referee internacional di taekwondo, Chaco Cornelio.


c: text/html

text:
ORANJESTAD (AAN)—Parke di luz situa na Warawara, tambe a keda cla cu su decoracion di luznan y teasta a logra di traha e biaha aki, mas decoracion y loke sigur a hala hopi atencion, ta caminda e Pesebre a haya un lugar e biaha aki.
Situa den un pida hopi trankil, den pleno naturaleza. Den combersacion cu Señor Margarito Ramirez, kende tin e parke aki ya for di basta aña caba y tur aña ta percura pa e parke por haya su debido atencion y decoracion, tabata conta DIARIO, cu enrealidad e tabata di habri su parke, cu un grupo musical, pero e prijs cu e grupo a cobre, a pone cu e mester a hala atras e di idea di habri e anochi cu musica di fin di aña, ya cu den su caso, e no tin sponsor y tur e gastonan ta for di cartera mester sali.
Parke di Wara Wara ta habri su portanan pa henter e pueblo di Aruba cu ta mas cu bon bini pa admira e hobby di Ramirez.

robotstxt: allowed

filter: keep


text:
Plata
Plata ta un elemento kímiko ku e sibolo Ag (latino Argentum) anto number atomiko di 47. Un metal di transishon moli, blanku anto brillante, e tin e konduktividat di elektrisidat mas haltu di kada elemento anto e koduktividat thermiko mas haltu di kada metal. E metal aki ta okuri naturalmente den su forma puru, forma liber, komo un mescla huntu ku oro i otro metalnan, anto den mineralnan menera argentite anto chlorargyrite. Mayoria plata ta produsi komo un bi-produkto di koper, oro, lood anto zink.


text:
Awe mainta banda di 10:45 Am polis y brandweer a keda dirigi pa kaya Dr Jose Gregorio Hernandez na Antriol net patras di e ofisina di e kompania Ipod pa un kandela ku a expande su mes rapidamente.
E kandela a konsentra su mes na un deposito ku e kompania tin net patras di nan ofisina kaminda tin un kas di palu tambe.
E kandela a destrui tur kos ey nan.
Bisinja nan a skucha asta exploshon ya ku tabata tin silinder di gas na e sitio tambe.
Kuerpo di bombero a hasi un bon trabou.
Por a mira hasta algun kolega di kuerpo di bombero na sivil bisti ta yuda paso net nan a baha warda.
Danki dios no ta tin danjo personal y solamente danjo material.
FUENTE: AIMED AYUBI.
NOTISIA KU BO POR KONFIA.


text:
Pa dia mundial di Medioambiente Selikor ta pidi si bo no por reus’é no tum’é
5 di yüni, dia mundial di Medioambiente, Selikor meskos ku hopi otro organisashon rònt mundu ta para ketu na e dia akí. Tema di e aña akí ta: ‘Kombatí polushon di plèstik’. Netamente eskoho di e tema akí a pone ku Selikor a disidí pa, durante henter e siman ku ta presidí e fecha memorabel, motivá komunidat pa tuma akshon i redusí uso di plèstik desechabel. Tambe lo mustra komunidat riba alternativanan. Lema di e siman di konsientisashon, motivashon i akshon ta: ‘Si bo no por reus’é no tum’é’.
Nashonnan Uní a proklamá dia mundial di Medioambiente na 1972 i for di 1974 ta selebrá esaki riba 5 di yüni. Meta prinsipal di e dia akí ta pa krea konsientisashon i stimulá akshon individual riba diferente tema relatá na medioambiente. Akshonnan individual mester kontribuí na krea un plataforma kolektivo pa realisá un medioambiente mas duradero i garantisá un futuro próspero i sigur pa tur nashon i ser humano. Tur aña di nobo Nashonnan Uní ta skohe un tema pa e dia i miónes di hende di mas ku 100 pais rònt mundu ta partisipá di un forma òf otro na e dia di mediambiente. E desaroyo alarmante den polushon di plèstik mundialmente i e konsekuensianan devastador ku esaki ta trese kuné a pone ku pa 2018 a skohe e tema akí.
Segun Nashonnan Uní kontaminashon di plèstik ta un di e problemanan ambiental mas grandi di nos époka: statistiknan ta mustra ku na 2050 lo tin mas plèstik ku piská den nos oséanonan. Plèstik desechabel a para bira un parti di nos bida diario te ku nos no ta para ketu mas i realisá kuantu plèstik desechabel nos mes ta usa. Djis pensa un ratu riba: bòter di bebida, kùp, pipa, saku di supermerkado, kuchú i fòrki di plèstik. Sigur debí na gastunan abou, uso práktiko i e hecho ku ta trata di artíkulonan liviano Nashonnan Uní ta konstatá un revolushon den e sektor di empake pa loke ta trata uso di plèstik.
Aki na Kòrsou tambe nos por konstatá un oumento den e polushon di plèstik okashoná prinsipalmente pa sakunan di kompra desechabel. Uso di saku di plèstik desechabel a bolbe lanta kabes despues ku na aña 2008 Selikor huntu ku e asosashon di supermerkadonan, SUVECO, a lansa kampañanan di konsientisashon eksitoso pa stimulá uso di tas di kompra reusabel. E posibel bentahanan i gastu abou di e sakunan akí di ningun manera por kompensá pa e daño katastrofal ku e sakunan akí tin pa nos medioambiente.
Pa logra kambio den e desaroyo alarmante akí nos tur mester duna nos aporte. Den e kuadro akí Selikor kier stimulá tur organisashon edukativo, gubernamental i privá i komunidat den su totalidat pa kontribuí na e dia akí ku un akshon spesífiko dirigí na kombatí polushon di plèstik. Pa ideanan kon duna kontenido na e dia akí subi www.worldenvironmentday.global. Tambe Selikor ta rekordá ku na kaya di medioambiente na Malpais bo por entregá bo plèstik di forma separá. Na e kompleho di lèntfel ta prepará e plèstik di forma ku por bende esaki komo materia prima.
Hopi akshon individual huntu ta krea un impulso kolektivo ku lo duna fruta duradero pa medioambiente di nos pais i di nos planeta. Analisá kuantu produkto di plèstik desechabel bo ta usa diariamente i remplasá nan ku un opshon duradero. Si bo no por reus’é no tum’é…….pasó t’asina ta hende.


text:
ORANJESTAD – “Mi ta sigura di un bon reputacion na Raad van Advies, unda cu aki tambe mi tabata den servicio di gobierno di Aruba. Eynan mi a traha pa interes di Aruba. Esaki mientras cu esaki no semper tabata di acuerdo cu e gabinete na mando”Asina miembro nobo pa Aruba di e colegio di supervision financiero CAFT Helen van der Wal a sigura NoticiaCla diabierna. Aki el a sigura e portal aki cu e ta independiente unda cu e traha, y ademas a admiti tambe cu interes di gobierno anterior no semper tabata na interes di pais Aruba.
ORANJESTAD – E curpa di e dos personanan ilegal cu autoridad a localisa diasabra mainta na Santana di Cacho, a keda identifica. Asina NoticiaCla a confirma pa su fuentenan dialuna. Un di nan a spula yega tera, y e otro tabata drief ainda den awa. Ambos diasabra no tabatin ningun tipo di identificacion riba nan. Pero ya caba nan a keda identifica. Ademas NoticiaCla a confirma cu na tur, te cu awor, autoridad a logra gara y detene 7 persona, cu ta 4 mas cu inicialmente polis a raporta diasabra. E investigacion mientrastanto ta continua riba e caso lamentable di diasabra marduga/mainta.
ORANJESTAD – Den un anuncio di sorpresa pa hopi hende, conocido comerciante Ernst Mohamed a anuncia su retiro como president di Camara di Comercio. Motibonan cu el a duna durante un evento social na KVK diabierna atardi laat, tabata personal. Mas specifico, cu e mester su tempo completo pa lanta un negoshi nobo proximamente. A gradici miembronan di su famia y di board pa e sosten cu el a haya. No a bisa ken ta reemplaza Mohamed, pero mas sigur lo ta e directiva y e vice presidente.
ORANJESTAD - Hospital dr Horacio E. Oduber hospital no ta reconoce mayoria ponencia di dr Roel Jonkhoff, y mes momento ta sigura cuido pa tur pashent di oncologia. Asina e hospital ta bisa den un comunicado diabierna atardi. Segun e comunicado, Dr. Horacio E. Oduber Hospital a tuma nota di e ponencianan duna ultimo dianan di dr. Jonkhoff den medionan di comunicacion encuanto e cuido oncologico na Aruba.
ORANJESTAD – ‘Te cu awor tin indicacion serio cu e maneho di (ex director Robert) Henriquez tabatin efectonan hopi negativo pa NV Elmar y tabata principal causante di e problemanan laboral den Elmar’. Asina Hunta di Comisario di e compania di utilidad a bisa den un comunicado. Mientras cu a yega na un acuerdo cu e ex director di , e hunta di comisario, a sigura cu e investigacion ta sigui. E investigacion cu a cuminsa riba Henriquez su forma di traha, debi cu tabatin ‘varios keho riba su persona y/of maneho, como tambe pa motibo di inquietud laboral cu tabatin’, y ta enfatisa cu esaki tabata pa añas caba.
ORANJESTAD – Ex director di Elmar Robert Henriquez a wordo paga a base di un ‘acuerdo balansa’, cual den opinion di Hunta di Comisario di NV Elmar, tabata den interes di tanto e compania como su empleadonan. Asina e Hunta a reacciona den un comunicado e siman aki, contraarestando noticia cu lo Henriquez a haya un ‘golden handshake’. Informacion cu NoticiaCla a haya, ta indica cu no ta trata aki di un golden handshake pero un acuerdo cu tur partido por a biba cune.


text:
BREAKINGNEWS BONEIRU.
LOTE DI DROGA, ARMA , MUNISHON Y PLAKA KESH KONFISKA.
Investigashon kontrabanda di droga i arma
Den e mardugá i oranan trempan di mainta di djadumingu 21 di febrüari, Kuerpo Polisial Hulanda Karibense, den kolaborashon estrecho ku Wardakosta i Duana, a ehekutá un investigashon relashoná ku probabel kontrabanda di droga i arma. Wardakosta por a kolaborá komo ku durante di un patruya ku un avion a lokalisá e boto konserní den e investigashon. A hasi tres detenshon i a konfiská un kantidat di, probablemente, droga pisa, droga sòft i arma. Banda di esei tambe a konfiská un outo, un boto i un montante di sèn kèsh. Komo ku e investigashon ta andando no por duna mas informashon na e momentunan aki.
FUENTE: O.M.
NOTISIA LIVE FM A BAI KU E BOLETIN DI ULTIMO ORA AKI Y HASTA A KONFIRMA DETENSHON DI E 3 HOMBERNAN DI FAM A , FAM L Y FAM P.
NOTISIA KU BO POR KONFIA.
FUENTE : AIMED AYUBI.


text:
Kralendijk – Gezaghèber Edison Rijna a kuminsá su spich ekspresando ku ta ku sintimentunan miksto e ta tuma despedida di un bon kolega i amigu. Sr. Rijna: ‘Desde 2014 den mi ròl komo gezaghèber mi tabatin e oportunidat pa, huntu ku sr. Isabella, por vigilá i kuida Boneiru.
Esaki ta un tarea ku hopi reto. Un tarea ku nos tur dos ta kumpli kuné ku hopi dedikashon i amor. Den esei koperashon i sosten mútuo ta di importansia esensial.’
Mas aleu gezaghèber Rijna a bisa: ‘Hopi biaha nos tabata di akuerdo ku otro. De bes en kuando nos no tabata riba e mesun liña mesora. No opstante esei semper nos tabata logra un akuerdo na interes i bienestar di Boneiru. Nos punto di salida tabata i te ainda ta: ‘huntu nos ta fuerte’. Gilbert ta un hòmber desisivo i enérgiko ku semper ta hasi hopi esfuerso pa logra su metanan. Esaki ta un karakterístika ekselente ku aki na Boneiru tambe nos a eksperiensiá.’
Tambe sr. Rijna a dirigí su mes di e siguiente manera na sr. Isabella: ‘Gilbert, ku hopi plaser mi a sigui e esfuersonan ku bo a hasi pa integrá den nos komunidat: bo partisipashon na nos fiestanan di pueblo, bo partisipashon na nos simadan, bo partisipashon aktivo na proyektonan lokal na bienestar di Boneiru manera ‘Lesa ta Dushi, siña papia nos dushi papiamentu, bishitanan di karakter sosial na nos skolnan, bo kompashon durante momentunan di krísis i kombatimentu di desaster i tambe bo disponibilidat pa duna un man kaminda ta nesesario. Esakinan ta ehèmpelnan di e manera kon aktivo bo ta partisipá den nos komunidat. Segun mi opinion bo a logra pa konkistá un lugá den kurason di nos suidadanonan boneriano.’
Konkluyendo su spich gezaghèber Edison Rijna a bisa: ‘Gilbert, mi kier a gradisí bo pa bo dedikashon i aporte durante e añanan den bo funshon komo Representante di Reino di Hulanda Karibense. Nos ta spera ku Boneiru lo keda bo di dos kas. Hopi éksito ku bo karera den futuro.’


text:
-
Contact
- lionel_326@hotmail.com
Ata’ki e mihó ‘sex spots’ den areanan públiko na Kòrsou!
Reading Time: 11 minutes
7. “Kant’i laman, den laman. Caracaasbaai, Kenepa, Baya Beach, Kokomo, Sonesta, Jan Thiel
Sèks tur ora den kuater muraya por bira monótono. Tin hende no por sin un tiki aventura, i sèks den áreanan públiko ta un tremendo manera pa hinka un tiki sous den bo bida seksual.
Lamentablemente mester tene kuenta ku esaki ta un akto ilegal, pues si un dia polis garabo pia hanchu habri ta tuma banana bèrdè den Punda drumí riba un kama di pushi dilanti e logo di CURACAO, chèns ta grandi bo lo bo por pasa dos òf tres anochi den un sèl friu na Rio Canario. Aparte di esei, awendia tur hende tin telefòn i lamentablemente no tin un kódigo di kondukta internashonal ku ta bisa ku mester respetá kada ken su ‘libertat pa hunga den areanan públiko’ kual ta hasi ilegal pa saka potrèt òf filma. Pero esaki no mester stroba bo di hunga den airu liber.
Awó ami tabata kurioso pa sa kua te mihó áreanan públiko na Kòrsou ku ta bon pa un aventura seksual. Ami personalmente ta haña na kas òf den kamber algu laf. Pafó e ta mas great, anto mas loko i ‘sin kunes’ e muhé ta mas mihó. Mas e ta reta mi pa hasi algu loko, mas eksitá mi ta bira.
Ami sa di un lugá ku ta super perfekto pa sèks den públiko. Lo mi bisa bo ta na unda esei ta un bes aki, pero tene na kuenta ku si mi bai einan, anto mi haña bo bezig, mi ta djòin bo.
Mi tabata kurioso pa sa di otro hende si kisas nan tambe konosé e lugá ku ami konosé ei, pues mi a krea un enkuesta pa mi sa di mi hendenan unda ta nan lugá faborito pa tene un aventuranan seksual públiko.
Mester bisa ku awendia hopi muhé tin miedu di hasi esaki pa motibu ku e chèns tei ku bo ta wòrdu gará. Si hende mira bo, hopi chèns ku nan ta saka bo potrèt, òf filma bo i pone bo riba Internèt. Ta p’esei mi ta rekomendá pa hasié den lugánan sukú òf ku tiki lus. Asin’ei bo ta redusí e chèns di wòrdu filma, òf te na ora ku nan filma bo, bo identidat tòg lo ta difísil pa mira.
Tin hende ta yama mi loko òf ku mi kabes no ta bon, pero ami no tin kunes. Ora mi no tin nad’i hasi, mi sa kore pasa n’e lugánan ku mi sa ku tin hende sa bai hunga na dje, spesial pa mi wak un pareha hunga. Te ainda ta tres bia so mi a logra topa un pareha ta hunga, i tur tres bia tabata un pareha makamba. E promé pareha mi a mira nan na Mambo Boulevard…..pero eseinan tabata hunga masha laf mes. E di dos tabata na koredor den dia. Si mi tin ku duna un muhé premio pa e muhé ku mihó por kore riba e palabra ku ta rima ku martin, lo mi duna e muhé ei. E muhé aki tabata kore e hòmber pa bai dilanti. Ken a bisa ku makamba ta hunga laf? Ami tabata tin asta miedu pe no kore muchu brutu i kibra e hòmber ku krènshaft. Pero bon mes, ègt tremendo show.
E último tabata na Pirate Bay. Pero akinan mi no por a mira nada, pasó e pareha tabata den un outo bieu i nan a pone sèrbètè n’e bentana, pero djaleu mi por a tende e muhé ta keña sin miserikòrdia. Mi a kana bai serka di e outo p’ami bai puntra nan si nan por kita e sèrbètè pa mi wak, pero nèt un pòrtir a yega i daña tur e asuntu. (Probablemente e pòrtir tambe lo a tende e muhé ta grita.) E muhé tabata keña bon mes. Pa ami e muhé aki mester gana premio Grammy pa esun ku mihó ta keña den sèks. Por poko e muhé a logra saka mi lechi sin mishi ku mi. Dje bon ei e ta keña.
Si por si akaso un di bosnan disidí bai sèks na un di e lugánan ariba menshoná, lo mi apresiá si bo laga mi sa p’ami bai wak i apoyá bo.
Ami mes konosé vários lugá ku ta bon pa sèks den un ambiente habrí kaminda e muhé por grita (òf na bon papiamentu “Yora e palabra ku ta rima ku martin”). Pero mi ke sa di otro hende unda nan konosé òf unda nan gusta bai pa tuma un bon palu den un ambiente habrí. Pues mi a hasi e siguiente pregunta:
Menshoná algun lugá ku pa abo ta tremendo pa sèks den un área públiko? (Mi a pidi nan pa ta mas spesífiko posibel.)
Laga nos kuminsá ku kontesta di e hende muhénan. Dikon? Mi no sa. Mi ta kurioso pa lesa nan kontestanan p’esei. Òf bo sa kiko? Laga nos pone e muhénan warda pa malu. Ban kuminsá ku e hòmbernan promé. En total mi a haña kontestanan bálido di shete hende hòmber, i nan kontestanan ta lo siguiente:
1.“Libu.”
(Mi ta kere e yònkuman aki no sa kiko ta nifiká “spesífiko”. Hende hòmber porfin.)
2. “Riba seru ku tin antena di UTS plùs un tanki di FOL promé ku montaña. Ei nan tin nechi bista i bon bientu ta supla ora kos ta kai!”
(Tende aya…..tin hende ta bai te riba seru pa bai tira palu! Hopi lo tin miedu di bai riba un seru. Mi ta puntra mi mes si bo tin miedu di altura, ku si esei lo hasi e sèks aun mas eksitante. Laga mi sa si bo a yega di purb’é.)
3. “Riba kaminda pa Kenepa Grandi ora bo ta serka di yega tin un kaminda na bo man robes, einan tin un palapa kantu di awa masha dushi mes einan ta.”
(Ki baina ta palapa yu?)
4. “Unda ku ta pero den outo.”
(Abo lo ta na mekániko tur siman anto?)
5. “Vlakte di San Pedro, Patras di Rif Zwembad…… Patras di vèlt na Venetto, Patras di èks Sundance riba Koredor.”
(Patras dje vèlt na Venetto bèrdat mi sa mira bòshi kondon benta eibou. T’abo ta hasi e kos ei anto? Mi ke men, sikiera bai kas ku bo kondon bai bent’é den ko’i sushi noh? Anto patras di èks Sundance gym na koredor bèrdat mi sa mira yen outo, pero nunka m’a mira nada eksitante ni tende keñamentu ku a hala mi atenshon.)
6. “Parkeer plaats teatro luna blou, Parkeer plaats Sonesta.”
7. “Kant’i laman, den laman. Caracaasbaai, Kenepa, Baya Beach, Kokomo, Sonesta, Jan Thiel
Marie Pampoen, Koredor, Kenepa Esnan kant’i laman ta área nan hopi konosí, ketu anochi pa sèks. Kenepa tin vários spòt, tantu kantu komo den awa. Kokomo ku Janthiel ta riba e vlòt ta e spòt mas ‘heavy’. Koredor ta na e parti di e laman ku tin e santu.”
(E shon aki si ta kayente. Rònt Kòrsou e ta hunga.)
Awó nos ta bai pa kontesta di e muhénan. Ban wak unda nan gusta tira palu. En total mi a risibí kontesta di 16 hende muhé i nan kontestanan ta lo siguiente:
1. “Den zwembad. Moonlight Resort (den jakuzi ta dushi). Mirador na Hato. Den baño di WTC (e ta eksitante pa sa ku nan por garabu xD). Mirador na Janthiel.”
2. “Seru di Caracasbaai pasó ta sukú i no fásil ku hende ta pasa ei banda. A ménos ku e tambe a bin pa hasi meskos.”
3. “E playa patras na Baya. Mi no su nòmber. Esun te patras bayendo e miradó di Santa Barbara. P.S esun na Miradó di Santa Barbara ei tambe ta bon. Pasó nan ta skondí i ta great pa por tin ‘avontuurtjes’. Si bo ke buta bon sèt, ta kualke ‘koei’ ta bai basta tin un kama pa buta ko’ na òrdu. Punt! Ami no ta den kuent’i jakuzi ke ko’i kèns nai. Palu mester tira baha kashaka fo’i bo kurpa. Mi ta spera mi no tabata muchu brutu pero esei ta e realidat.”
(No shon, bo no tabata brutu….bon bon e ta. Kayente mané bo so!)
4. “Kantu di laman.”
5. “Moonlight Resòrt pasó e ta mas diskreto tòg i mas limpi.”
(Mas limpi ku kiko?)
6. “Coral Cliff: Sukurito niun hende pa molostiá, abo ku n’e, e ku bo so, i e ta kantu di awa masha ‘cozy’ i rilèks.”
7. Airopuerto
(Unda na Airopuerto? Riba pista kaminda e avionnan ta subi i baha?)
8. “Úniko lugá públiko ku m’a yega di sèks pafó di kuater muraya ta na playa Sonesta i un playa na Banda Abou. Mi no a hañ’é un dushi eksperensha. Mi a haña masha bèrgwensa pasó tabata den dia tur biaha i segun ami hende ta ripara. Pero mi partner si gusta. Pues ya.”
(No shon, kita bèrgwensa bisti kurashi. Anochi ta mas mihó si, pero no preokupá ku hende. Mané mi ta bisa semper. Tur hende ta tira palu òf tur hende tin gan’i tira palu. Esnan ku ta hasié den kuater muraya so ta monótono.)
9. “Playa Marí Pampoen anochi riba un kama di pushi, Ligstoel di playa Janthiel òf Mambo, Renaissance parkeerplaats te ariba, Fort Nassau parkeerplaats. Mardugá grandi den airu liber, òf e dak di Fort Nassau….”
10. “Chill Hill Janthiel.”
Unda ta Chill Hill Janthiel? Bo kemen esaki?
Bo sa kuantu kondon mi a haña bentá abou n’e lugá aki? Mira aki:
Anto no kondon so, te asta kotèks ku kos. Mi kemen di, tene e lugá limpi si. Ora ami yega, mi mester haña e lugá bunita i limpi.
11.” Veeris Resort, e kama no ta keda bòns mané otro lugánan, outo hinká den garashi, preis tambe ta bon kompará ku otro lugánan. Bo ta ekspresá bo mes kuantu ku bo ke. Si bisiña tende mes ta su kuenta e no sa tòg ta ken ta den su banda!”
(Esaki ta zona manera un èks di mi, pero mi ta 100% di akuerdo ku bo….e kamanan na Veeris ta ègt trahá pa tira palu, anto brutu, pasó ora e kama ta bòns e ta stroba kos…òf no?)
12. “Koredor – ei ta trankil, ketu, laman serka, patras di KAE/ISLA bèrdè- kantu di laman ta dushi- trankilidat, den baño na èks-Caribbean hotèl – hopi adrenalina hopi ‘spannend’ den chikí dushi yu, patras di SDK, kaya pa bai Landhuis Brievengat, den laman. Mambo Beach – kantu den awa mardugá. (si mi kòrda mas mi ta bolbe yen’é :P, ‘Aventurera soy yo’)”
(Esaki tambe ta zona manera un èks di mi. Tur e lugá na’ki parse mi konosí.)
13. “Caracasbaai riba tap’i motor òf riba e mesanan di e ‘afdak’ kaminda nan ta buta ‘happening’ ei. Pasó sla di webu ta kue bo den airu liber i ami ta sinti unu ku naturalesa e momentu ei. Mambo Beach, pasó tabata ko’i hende i e spanning ku hende lo por pasa mira bo ta eksitá mi mas tantu.”
(E muhé aki ta loko….por sierto, riba tap’’i motor di ken su outo? Riba tap’i motor dje hòmber fiá su outo? Bo sa kiko mi ta haña prèt? Ora ta outo dje gai, muhé ta subi riba dak dje outo mes pa bai e ‘doggy’, pero ora ta nan outo mes, e kos tin ku bai nèchi. E no ke bo dal e duru paso bo ta pone e outo bòns, daña su shòknan. Mi ta haña e ko’i un falt’i rèspèt.)
14. “Laman, Kenepa, Sonesta, tin un mas pero mi no ta kòrda su nòmber e ta hopi isolá mi ke sa ta Jeremí, Westpunt, Kontiki, Mambo, Misa (e no ta katóliko si no) parkeerplaats di Jaques Ferandi, tin un parkeerplaats di un kompania tambe nèt den banda di KPMG, Janthiel mei mei di e kas grandi nan nèt kaminda tin e banki di betòn ku ‘I ♥ Curaçao’.”
(Sonesta atrobe…….Hende gusta bai Sonesta mané mi ta mira.……anto kualke dia bo tin ku tèst un misa katóliko tambe. Ora bo kaba di limpia ku ‘babywipes’ bo ta resa pidi pordon mesora, prinsipalmente si ta ku ko’i hende ba bai kuné! Mi ta totalmente kontra di kòrtament’i orea si.)
15. “Anochi na laman. Personalmente, Caracasbaai ta un ku mas m’a bishitá. Segun olanan ta bati den baranka, mi tambe ta wòrdu batí. :-)”
(E batimentu ta bai segun e ritmo di laman anto? )
16. “Kas di suegra.”
(Serio? Ora e ta na bida òf despues ku el a muri?)
Esaki tabata kontesta di mi respondentenan. Awó mi tei menshoná mi lugá faborito. E lugá aki ta super great pa prinsipalmente esnan ku gusta sèks brutu, sèks ardiente, sèks ‘hardcore’. P’esnan ku stima tende e ko’i bati patras mané mashin di kibra kaya. P’esnan ku gusta bai un ‘doggystyle’, i sinti palu ta kue mané ‘boortoren’ ku ta koba den fondo di laman pa buska petroli. Pero un kos si. Si bo bai e lugá aki, tene kuenta ku si bo mira mi einan, kompetensha di butament’i palu ta kai mesora. E sitionan ku mi ta bai menshoná aki bo tin ku simplemente eksperensh’é pa bo sa dikon nan ta sumamente dushi, sumamente plasentero i ku sigur lo bo yega na klímaks. Tres nan ta i tur tres ta mesun bon. Niun di e 23 hendenan ariba no a menshoná e tres sitionan aki, i ami ta bai bisa bo kua nan ta………
Pero promé ku mi bisa bo, bo tin ku kumpra mi bukinan ‘Kibra Hacha’, ‘Awa, Habon ku Past’i Djente’ i ‘Niun Pátaka’ serka mi, anto e ora ei mi ta divulgá unda ta e tres mihó sitionan pa bo buta heru pa tanchi awe nochi mes!
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
**Images used in this article hold copyright by their respective authors. I’m not the owner nor do I hold copyright on these images. I just needed the image for illustration.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
Willemstad - Frakshon di MFK, ku insistensia ta risibí señal for di diferente instansia i personanan ku ta eksistí un posibilidat real ku e kompania KTK
lo por haña su mes pronto den problemanan finansiero i ku lo por tin komo konsekuensia ku lo bai tin pèrdida di kuponan di trabou.
Teniendo na kuenta medidanan tuma dor di Gobiernu ku a kousa ku nos ta pasando den un reseshon ekonómiko i ku KTK ta entre otro un di e kompanianan di gobiernu ku ta kontribuí no solamente na nos ekonomia, pero tambe ta generá divisa ku tambe ta un aspekto importante den desaroyo total di Kòrsou, nos ta hopi preokupá ku kualke desaroyo ku por afektá e funshonamentu di KTK.
Teniendo esaki na kuenta, frakshon di MFK kier kana dilanti riba e desaroyonan pa nos frakshon den Parlamento por ta na altura di e desaroyonan ku por tin konsekuensianan negativo pa nos ekonomia i den e kaso spesífiko, pero tambe pa trata na evitá ku mas yunan di tera ta pèrdè trabou.
Frakshon di MFK hasiendo uso di nos derecho di hasi pregunta ankrá den artíkulo 96 di Reglamentu di Orden i tambe artíkulo 57 di nos Areglo di Estado, kier hasi Minister Martina e siguiente preguntanan;
1. Minister por informá Parlamento kon e posishon di likides di KTK ta na e momentunan aki?
2. Ta bèrdat ku ta vislumbrando e posibilidat ku KTK lo bai tin problemanan finansiero riba término korto?
3. Minister por manda pa Parlamento kuentanan anual oudita for di 2013 te ku 2017 di KTK?
4. Problemanan finansiero di KTK lo por tin konsekuensia pa ekonomia i entrada di divisa pa Kòrsou i di ki embergadura esaki nan lo ta?
5. Ta bèrdat ku debí na tantísimo problemanan rondó di Refineria ISLA ku no ta operando na e nivel kustumbrá, ku esaki tin reperkushon riba entradanan di KTK?
6. Ingresonan di aktividatnan di Refineria ISLA ta representá kuantu porshento di aktividat finansiero di KTK?
7. Por informá Parlamento kuantu empleado tin na KTK ku ta den servisio permanente i kuantu empleado ta traha pa medio di un kontrakt?
8. Ta bèrdat ku lo no renobá kontratonan di empleadonan ku ta terminá na final di aña 2018?
9. Ta e intenshon di KTK pa redusí personal ku ta den den servisio permanente di e kompania?
10. E flota di barku ku KTK ta hasi uso di dje pa ehersé nan trabou ta den bon estado o esakinan tin falta di mantenshon?
11. Si ta bai retirá empleadonan sea den servisio permanente òf ku kontrakt, esaki lo trese kuné ku lo mester redusí e kantidat di barku ta wòrdu usa aktualmente pa ehersé e trabounan diario?
12. Si kontesta riba pregunta 11 ta afirmativo, kuantu trahadó ta bai pèrdè nan trabou?
13. Si kontesta na pregunta 10 ta afirmativo Minister por duna un splikashon detayá kon lo bai atendé ku esaki?
14. Minister ta konsiente ku e desishon di Gabinete Rhuggenaath pa kana un trayekto nobo pa ku futuro di Refineria ISLA tin konsekuensianan negativo kaba pa ekonomia di Kòrsou?
15. Ta e intenshon pa Gabinete Rhuggenaath pa pone Kòrsou komo garantia pa por hasi e negoshi di Refineria ISLA su modernisashon posibel na kompanianan ekstranhero?
16. Mirando ku e debe Nashonal a oumentá den e último 5 añanan yegando na kasi 3000 mion florin, Minister ta konsiderá pa sigui fia i òf para garantia, hipoteká e generashon ku no a nase ainda su futuro algu inhustu i no di bon gobernashon?
Rekordando Minister Martina riba e obligashon ku ta ankra den nos Areglo di Estado pa gobièrnu duna miembronan di Parlamento tur informashon rekirí i tambe ku den e protokòl firma entre Parlamento i Gobièrnu, ku kontestanan riba preguntanan hasi dor di miembronan di Parlamento mester wòrdu kontesta no mas tardá ku denter di 6 siman, nos ta keda en espera di Minister su kontestanan.


text:
Willemstad - Op 29 mei 2017 heeft de Gouverneur van Curaçao, mevrouw Lucille George-Wout, de leden van het kabinet Pisas eervol ontslag verleend, onder dankzegging van de vele aan het Land Curaçao verleende diensten.
Formado sr. Rhuggenaath pa forma un gabinete ku tin sosten di e partidonan polítiko.
Willemstad - Djaweps dia 11 di mei Su Ekselensia Gobernador di Kòrsou, a pidi sr. Eugène Rhuggenaath pa e pasa awor na forma un gabinete ku tin sosten di e partidonan polítiko PAR, MAN i PIN, partidonan ku dia 10 di mei 2017 a yega na un akuerdo di gobernashon.
PARTIDO INOVASHON NASHONAL (PIN) ta sostené tur tipo di kòntròl
Willemstad – Ta prioridat di Gobièrnu tambe, pa garantisá salubridat públiko di kalidat. Un di e kuater puntonan ku PIN (Partido Inovashon Nashonal) ta para pe ta ORDU. Ultimo tempu PIN a tuma nota ku mas i mas kòntròl a bin ta tuma lugá riba Kòrsou di parti di empleadonan públiko for di diferente sektor.
Komunikado di PAR
Willemstad - Direktiva di Partido Alternativa Real (PAR) ke informá pueblo ku awe djabierne , 5 mei 2017 mèrdia durante reunion ku direktiva i tambe “adviesraad”, lider polítiko señor, Eugene Rhuggenaath a presentá su proposishon
De heren Rojer en dos Santos beëdigd.
Willemstad - Op dinsdag 16 mei 2017 zijn de heren M.N.J. Rojer en M.A. dos Santos beëdigd als Statenlid.
PIN ta opta pa kana segun e prosedura di semper.
Willemstad – Partido Inovashon Nashonal (PIN) a tuma nota ku ayera, 9 di mei 2017, tabatin hopi pregunta riba lei i regla konstitushonal den e kuadro di entrada di miembronan nobo den Parlamento.
Gobièrnu di Kòrsou ta INFORma kambio temporal den trafiko den area di waaigat i punda riba dia 3 i 4 di mei 2017.
Willemstad – Gobièrnu di Kòrsou ta partisipá ku den kuadro di e seremonia di konmemorashon di tur esnan ku a pèrdè nan bida durante di Segundo Guera Mundial ta nesesario pa hasi kambio temporal den tráfiko den area di Waaigat i Punda riba 3 i 4 di mei 2017.


text:
ORANJESTAD(AAN)– Ayera cuerpo policial a emiti accionnan di Flexteam di 3 siman pasa, di dia 16 di october pa dia 22 di october.
Nan a tene vigilancia y haya gruponan hunto na altura di lugarnan conoci manera entre otro Manuelitos, Cikle-K, Hotel Bacarat, volkswoningen Noord, Madiki, casnan di pueblo na Seroe Patrishi . Aki a atende esnan presente na manera pisa.
A controla tambe localidadnan manera Lekker, De Olde Molen, Cas Casuela, y percura pa na momento di ciere tur hende bandona e lugar. Na beach tambe a atende gruponan den oranan laat di anochi, esaki na altura di Eagle beach unda a haya un grupo bebiendo alcohol y cu musica cu volumen halto. Nan a wordo atendi fuertemente y esnan cu tabata tin sospecho a wordo cvontrola . Te mas o menos 11 or anochi a tolera e volumen di musica .
Tur grupo cu tabata den oranan di anochi na lugar di staciona auto di The village y cu tabata bebe bebida sterki a wordo atendi y cori for di eynan. A controla esnan sospechoso.
Dia 17 di october tabata tin hayazgo di un cadaver di un presunto ilegal na Baby Beach. Despues helicopter di kustwacht a haya otro curpa sin bida ta drief. Varios departamento despues a haci busqueka den Sero Colorado..Merdia mas omenos 2 or y mey a haya un ilegal venezolano E.V.D. scondi tras di un rancho di cabay den Colony. El a wordo entrega na personal policial di San Nicolas.
Dia 18 di october riba peticion di fiscal C.D. Kardol a detene e sospechoso H.T. cua wordo hiba warda di recherche na Frankrijkstraat.
Diahuebs 19 di october a controla entre 7 or y 10 or anochi centro di San Nicolas debi na Carrubean Festival. E anochi eynan tabata trankil pero bao di un mata na altura di Pacifico a topa algun hoben bao di un mata y a controla nan. Na altura di ex DOOV tambe a topa algun hoben cu tur siman ta eynan y nan a wordo controla pero no tabata tin nada particular.
A tene controlnan conoci como spotcheck y controla diferent auto, y a haya marihuana, sakitonan cu cocaina, algun piedra di cocaina, sker, mulador di marihuana y tur a keda confisca.
A tene den e siman ey 173 control y tabata tin dos detencion, di cual un di nan ta esun den Colony.
Durante e siman di 23 pa 29 di october, a tene vigilancia y atrobe a bishita e lugarnan menciona ariba den Playa, y e mes localidadnan encuanto ciere.
A bishita Eagle Beach atrobe y e mes storia di The vilage tambe a bin dilanti. Tambe riba diahuebs a vigipa e Carrubean Festival . Remarcable tabata cu tur dos siman a bishita e mes lugarnan y tabata tin mes control . Carubbean Festival tabata mescos tur dos siman y cu mes grupo di mucha bao di mata na altura di Pacifico y banda di ex DOOV
Nonbo tabata cu a tene accion hunto cu Atraco team dia 27 y tabata un entrada na Dakota den Fijostaat buscando un sospechoso. A haya den cura varios mata di marihuana y esakinan a keda confisca. E sospechoso a wordo señala despues na Mabon y el a keda deteni.
A mira diadomingo 29 mainta 10 pasa di 6 e hoben D.K. bao di influencia y a detene y hibe warda di Shaba unda el a keda cera pa curpa mehora.
E spotchekcnan tabata identico cu e siman anterior y locual a haya y oncifsca di droga y arma.
A tene 160 control, tabata tin un detencion y esey di e persona bao di su awa.


text:
WILLEMSTAD—E sindikatonan a uni i disidí na pone un preshon formal riba Gabinete Rhuggenaath. Esnan ku a uni ta SITKOM, BTG, STRAF, APRI, HIWA, SEU, PWFC, SAP, STSK, STO, SGTK, STK, STKO, ABVO, CBV i SSK.
Ayera mainta e sindikatonan a reuní riba Parke Alameda promé ku nan a bai Forti pa a entrega Premier Sr Eugenne Rhuggenaath e karta den kua nan a mustra ku nan kier pa baha e 3 puntonan for di riba mesa kua ta retiro dje 280 trahadónan di UTS, oumento di seguro di outo i pa subi salario mínimo. Nan ta kier pa Gabinete Rhuggenaath a baha esakinan for di riba mesa di moda ku nan por aseptá dje forma ei pa start ku un diálogo. E entrega dje karta a ser hasi pa Sr Errol Cova na Forti pendiente pa un kontesta 11:00 or di mainta. Ta asina ku eksaktamente 11:00 or di mainta Premier Sr Eugenne Rhuggenaath a respondé indikando ku lokual ku nan lo duna apertura na dje ta un diálogo nashonal respetando e akuerdonan di ILO. Despues ku sr Errol Cova a lesa e karta el a duna di konosé ku loke ku nan a risibí komo kontesta ta fofo invitando prensa pa akudí 7:00 or di anochi na sede di PWFC pa asina anunsiá kiko ta e Plan B.


text:
Huidige artikelen
vrijdag 19 mei 2017 - Dia 1 di juni proximo ta e ultimo dia pa entrega e declaracion di inkomstenbelasting 2015
No lo duna mas prolongacion di termino
ORANJESTAD – Departamento di Impuesto ta informa cu dia 1 di juni 2017 ta e ultimo dia pa entrega e declaracion di inkomstenbelasting 2015. Esaki ta valido pa tur cliente cu a ricibi e formulario di declaracion cu fecha oficial di otorgamento dia 1 di oktober 2016. E fecha final di 1 di juni no ta conta pa e clientenan cu a ricibi nan formulario despues y pues tin un fecha oficial di otorgamento cu no ta 1 di oktober 2016.
Manera conoci, e termino legal di 2 luna a caduca dia 1 di december 2016 y Departamento di Impuesto a duna prolongacion general di 6 luna. Dia 1 di juni proximo e termino di 6 luna ta caduca. Manera participa anteriormente, e prolongacion aki tawata pa un solo biaha y despues di 1 di juni 2017 no ta posibel pa haya mas prolongacion. E maneho aki ta valido pa tur cliente particular y nan conseheronan fiscal of oficinanan di accounting.
Ta recomenda tur cliente pa saca copia di nan declaracion prome cu entregamento y trece e copia tambe pa por stempel esaki. Asina e cliente lo keda cu su prueba di entregamento.
Keda sin entrega e declaracion of entrega esaki laat, por nifica cu despues e cliente ta haya un boet na momento cu saca e cobransa definitivo. E boet ta minimo Afl. 250,- y maximo Afl. 10.000,-. Pesey ta importante pa entrega e declaracion di inkomstenbelasting y entreg’e na tempo y asina evita gasto innecesario.
Gerencia di Departamento di Impuesto
19 di mei 2017


text:
MOSCU, Rusia- Tabata ocho eliminatorio tras di otro cu e fanaticonan di Peru mester a wara pa por apoya nan seleccion den un cita mundalista.
E seleccion Peruano di futbol lo bolbe disputa un Copa di Mundo despues a wak su soño frustra durante 36 aña.
Trainer Ricardo Gareca ta esun cu trece speransa pa e Peruanonan. Manera un suerte di bruha, e Argentino a core cu tur e malasuerte cu a persigui e seleccion desde 1985, ora cu’n gol di dje mes, como hungado di e ‘albiceleste’ a laga pafo di e soño Mundialsita di Mexico 86.
For di e tempo ey, Peru no a clasifica. Un tras di otro, e eliminatorianan di Italia 90, USA 94, Francia 98, Corea del Sur-Japon 2002, Alemania 2006, Sudafrica 2010 y Brasil 2014 a pasa sin cu e oncena a logra cumpli cu nan soño di scucha nan himno den un torneo asina.
Na 2015, Gareca bira director tecnico di e seleccion y, partido pa partido, e caminda a bay ta habriendo te cu e 2-0 contra di New Zealand cu cual Peru a clasifica pa Rusia 2018, cu’n gol na e di 90 minuut: e ultimo dia y e ultimo partido di e eliminatorionan.
Copa Mundial Rusia 2018: Despues di 36 aña Peru ta bek den un mundial
MOSCU, Rusia- Tabata ocho eliminatorio tras di otro cu e fanaticonan di Peru mester a wara pa por apoya nan seleccion den un cita mundalista.


text:
Diahuebs mainta den Corte Huez a condena e homber T. pa 12 luna di castigo pa abuso sexual di un mucha muhe cu e tempo ey tabatin 14 aña. E sospechoso tabatin 26 aña e tempo ey.
Fiscal a exigi 12 luna di cual 4 condicional. E sospechoso a bisa durante e tratamento di e caso cu a tene relacion sexual tabata voluntario, hasta el a saca e victima na estado.
Huez a studia e declaracionnan di e testigonan den e caso y a bisa cu e no ta wak ningun caminda cu esaki lo tabata algo voluntario y cu nan lo tabatin un relacion manera sospechoso ta bisa.
Huez ta considera e sospechoso a haci mal uso di confiansa cu e mucha a pone den dje, un mucha debi na su poco edad di 14 aña tabata vulnerable y mester di proteccion.
E sospechoso a wordo acusa di violacion, e victima ta un adulto esaki ta algo cu a sucede na seno di trabou. Huez a considera cu e pruebanan cu mester sostene e prueba principal ( cu ta e denuncia ) no ta suficiente. P’esey Huez a dicidi cu tin insuficiente prueba legal y a declara e sospechoso liber. Fiscal tin cu wak ainda si e lo bay den apelacion.
Esaki ta hustamente illustra e gran dificultad cu zedenzaken cu ta e aspecto di e palabra di e victima contra esun di e sospechoso. Ta duro ora tin solamente e declaracion die victima contra e sospechoso. Hopi biaha ta asina, mirando cu e cosnan aki generalmente ta sucede den scondi.


text:
Wilhelminastraat – Diasabra merdia polis a wordo informa cu e chauffeur di e Toyota Tercel cu a dal 5 auto den Pindastraat a aparece.
Segun informacion e momento ey, lo ta trata di un menor di edad.
E cu su mama lo tawata altura di Ex Codemsa y polis a bise pa buena marcha bay warda di Playa, y asina por papia den tur trankilidad ariba loke a pasa.
Na yegada na warda di Playa, e mucha homber aki cu ta bastante agresivo por bisa, a pasa man pa piedra y dilanti Warda di Polis a manda esaki den direccion di coleganan di Prensa.
Nan mester a hala un banda, pa no wordo seriamente herida pa un piedra.
Despues di su acto di malcria, ela sali core bay direccion di Caya G.F.Betico Croes.
No ta conoci si despues cu coleganan di Prensa a bandona e sitio, elo a regresa.
E hoben ta mustra un persona agresivo of lo por tin un of otro problema scondi.


text:
WILLEMSTAD – Resientemente Minister Marilyn Alcalá-Wallé huntu ku kolega Minister Armin Konket a reuní ku representantenan di hóbennan di Feffik pa duna informashon tokante e situashon aktual rondó di Feffik i plannan pa futuro.
Riba petishon di e studiantenan a palabrá ku Gobièrnu di Kòrsou ta dunanan un karta di garantia ku tur studiante aktual di FEFFIK, kual mester kontinuá nan estudio den e aña eskolar 2018-2019, ta kontinuá esaki sin interupshon i ku e guia i kondishonnan nesesario pa nan por terminá nan estudio ku éksito.
Tambe ku garantia ku studiantenan ta keda inskribí outomátikamente na e skol konserní, pa e Komishon enkargá ku esaki den Ministerio di Enseñansa, Siensia, Kultura i Deporte.
Banda di esaki a sigurá e studiantenan ku nan kupo di stazje ya ta reglá kaba dor di FEFFIK pa e aña eskolar benidero.


text:
WILLEMSTAD - Djamars 2 òktober Sr. Paul R. J. Comenencia a bishitá Gobernador di Kòrsou, S.E. Sra. Lucille George-Wout.
Minister Jesus-Leito a risibí kolega Minister di Aruba sr. Romero di bishita
Willemstad – Durante e siman tras di lomba Minister di Tráfiko, Transporte i Planifikashon Urbano sra. Zita Jesus-Leito a risibí Minister di Transporte, Komunikashon i Sektor Primario di Aruba sr. Chris Romero di bishita.
Henk Kamp nombrá komo miembro di e Kolegionan di supervishon finansiero
Den Haag / Willemstad – Entrante 1 di yüli 2018 èks Minister Henk Kamp lo tuma asiento den Kolegio di supervishon finansiero (Cft) pa Kòrsou i Sint Maarten i den Cft pa Boneiru, Sint Eustatius i Saba.
Promé Minister Rhuggenaath di bishita serka Minister di Defensa i Minister di Asuntunan di Eksterior na Hulanda
Den Haag - Dia 21 di novèmber último Promé Minister Sr. Eugene Rhuggenaath tabata di bishita serka Minister di Defensa i Minister di Asuntunan di Eksterior.
Toespraak Ter Gelegenheid Van De Opening Van Het Interparlementaire Koninkrijksoverleg (Ipko)
Geachte leden van de Eerste Kamer van de Staten Generaal,
Geachte leden van de Tweede Kamer van de Staten Generaal,
Paisnan den Reino Hulandes i Venezuela negoshando akuerdo formal tokante seramentu di frontera dor di Venezuela
Willemstad - Kontaktonan diplomátiko entre paisnan di reino i Venezuela a sigui den wikènt tokante e akuerdo ku e paisnan ke yega na dje a base di e reunion na Aruba ku a tuma lugá djabièrnè último.
Minister President Rhuggenaath op dienstreis naar Costa Rica.
Willemstad - Op verzoek van de Minister Koenders van Buitenlandse Zaken in Nederland zal op 2 en 3 november Minister President Eugene Rhuggenaath,


text:
ORANJESTAD – Awetardi a jega Aruba e MMA International Hyram Rodriguez for di madre patria Hulanda unda e ta residencia. Hunto cune...
MEXICO – Un di nos atletanan cu a qualifica pa Olimpiada na Rio 2016 Philipine van Aanholt ta na Mexico pa asina...
NEW BRUNSWICK, New Jersey—The honors just continue to roll in for Maryland Eastern Shore senior Thashaina Seraus (Oranjestad, Aruba). On Wednesday night,...
BOSTON – Ayeranochi prome cu e wega di Boston Red Sox y Baltimore Orioles, e hoben Arubiano Xander Bogaerts a ricibi den...
ORANJESTAD – Gregory Milliard tawata bon conoci den e deporte di baseball na unda e la firma cu e organizacion di Baltimore...
ROTTERDAM – Dialuna anochi e ekipo di Sparta Rotterdam a sa di titula Campeon di Jupiler League na Hulanda despus di a...
ORANJESTAD – Diasabra ultimo a tuma lugar e di 8 Ultimate Taekwondo Cup 2016 cu ta e promer clasificacion pa Best of...
ORANJESTAD: Diasabra nochi den e Compleho Deportivo Guillermo Prospero Trinidad na Dakota, e ekipo di SV Dakota tabatin un encuentro importante contra SV...
NIJMEGEN – Varios siman caba e mediocampista Arubiano Gregor Breinburg ta sinti su rudia, asina mes awe e la bolbe subi veld...
FLORIDA – Despues di ta milita 5 anja den e farm system di e ekipo di Washington Nationals ayera nos a ricibi...
Spartacus MMA Amateur 2018
Minister Besaril a bishita hoben Arubiano Ethan Tromp na FC Twente
Campeonato Femenino Major Sudamericana na Aruba
Un sonjo a bira realidad pa Denzel Dumfries
Xander Bogaerts y Red Sox rumbo ALCS
Chiara Petrocchi y Monica Pimentel rumbo Las Vegas
Randolph Oduber ta join Aguilas del Zulia
Rebecca y Christiaan Jansen cu tremendo actuacion
Hemradj Mulai Ganador na Pittsburgh, USA
Eugene Kingsale a duna clinica na Japon
JLWS: Walkoff BJ Rincones Aruba ta gana Mexico 3-2
Denzel Dumfries cu un debut soña
Apertura di e Junior League World Series, Taylor Michigan
Joshua y Silviene cu Medaya di Brons na Bermuda
RBC ta sigui sostene Aruba Little League pa 2018
Aruba Basketball Bond ta anuncia schedule di Playoff
Showcase Navegantes del Magallanes Aruba July 20 y 21


text:
Errol Zebeda, kende ta hefe di e departamento di operacion di Cuerpo Policial aparentemente ta sospecha di fraude den compra di material.
Basa riba informacion persistente y tambe basa riba prijsnan, recibonan etc., a bin constata diferencianan cu no tin splicacion.
Aparentemente Zebeda hunto cu otronan den polis mes como pafor di polis lo a traha un structura di fraude pa asina horta pais Aruba.
Esaki awor mester wordo clarifica den e investigacion cu ta andando.
Tin nombernan prominente cu a cay y hasta nomber di un parlamentario cu ta resona. Kico su rol ta, no ta conoci ainda.
Parce cu tabatin faboritismo cu a tuma lugar unda mescos cu den caso Setar, tabata ricibi kickbacks di miyones di florin.
Tin motibo suficiente pa conduci e investigacion pasobra a haya cierto pruebanan contundente. Awor den defensa lo mester bay aclara e acusacionnan.


text:
Sithree van Heydoorn-MFK: Data i Internet ofresé dor di kompanianan di Telekomunikashon, ken ta kontrolá?
Den komunidat, ta reina inkietut serka mayornan i hubentut, komo usuarionan di tanto data komo komo internèt residensial/komersial.
E kehonan riba data, ta múltiple i usuarionan ta sinti ku nan no ta risibí ni e spit, ni e kantidat di KB/MB/GB ku nan ta paga pe. E data ku usuarionan sobra na final di un luna tampoko no por wòrdu usa den e próksimo luna.
Pa loke ta trata Internet residensial tin reklamo fuerte di parti di klientenan ku ta bende nan spit di internèt ku no ta disponibel na Kòrsou ainda pa medio di nan infrastruktura.
Frakshon di MFK despues di analisá e kehonan aki a buska mas informashon i pa nos sorpresa nos a bin komprondé ku data i internèt residensial no ta kai bou di supervishon di BTPU. Esaki ta duna mas forsa na keho ku usuarionan nan tin riba e produkto data i tambe internèt residensial/komersial.


text:
Weganan di Rey “Koningsspelen 2018” postponi te dia 9 di mei 2018.
Ministerio di Enseñansa, Directie Onderwijs, IBiSA y Superfood ta anuncia pa motibonan inespera e Koningsspelen 2018 ta wordo postponi for di dia 20 di april 2018 pa dia 9 di mei 2018.
E transporte di Hulanda pa Aruba di e “Konings Ontbijt” ta wordo haci via un barco di container y e barco cu tin e carga pa Aruba tabata involvi den un accident riba lama y mester a bira bek pa Hulanda. E pakketnan di “Konings Ontbijt” lo wordo manda via un otro barco y no lo yega na e feche planea.
Despues di deliberacion a wordo dicidi door di Minsterio di Enseñansa, Directie Onderwijs, IBiSA y Superfood cu lo postponi e fecha pa dia 9 di mei, 2018.
Nos ta gradici tur school, maestro, ayudante y e muchanan pa nan cooperacion pa cu e cambio di fecha.


text:
GRAN FINAL DI FUTSAL 2018!
DJADUMINGU 30 DI SÈPTÈMBER DEN SALA NIELS LIBERA!
Despues ku 9 di ougùstùs último e kampionato di Futsal a inisiá ku un total di 7 ekipo, djadumingu 30 di sèptèmber e gran final di Futsal ta tuma lugá.
Durante a partido final aki Centro Dominguito lo enfrentá Vesta pa 7’or di anochi den Sala Niels Liberia na Stadion di Suffisant pa mira ta ken lo bira e kampion di Futsal 2018.
Promé ku e partido final aki lo bai tin un partido amistoso di dama pa 6’or di atardi.
Tabla di posishon Futsal:
Final Futsal:
FFK ta invitá hinter e pueblo di Kòrsou pa bin disfrutá i pasa un ratu ameno durante e gran final di e Kampionato di Futsal 2018 ku ta tuma lugá djadumingu aki!
Entrada pa e partido aki ta kompletamente grátis!
Nos ta topa den Sala Niels Liberia!
28 di sèptèmber 2018


text:
Minister Guillfred Besaril Minister Plenipotenciario pa Aruba na Hulanda e siman aki lo bay Hulanda definitivamente. Despues di su huramentacion dia 17 november, e no por a bay Hulanda ainda pasobra e cas di e minister tabata ocupa ainda pa ex Minister Juan David Yrausquin.
Segun areglonan di Arubahuis e ex Minister por a keda den e cas te fin di december 2017.
Pa e motibo ey sr. Besaril no por a bay biba na Hulanda prome.
E mester a bay Hulanda si pa atende e reunionnan di conseho di Minister di Reino na november y na december.
Awor e momento a yega pa e bay biba na Hulanda y duna asina e representacion di Aruba na Hulanda un otro cara. E lo tin e encargo di reorganisa Arubahuis y promove inversionistanan Hulandes y Europeo pa inverti na Aruba.
Prome cu su biahe el a reuni cu Prome Minister Evelyn Wever-Croes. Nos ta desea sr. Besaril tur cos bon na Hulanda.
Minister Guillfred Besaril Minister Plenipotenciario pa Aruba na Hulanda e siman aki lo bay Hulanda definitivamente. Despues di su huramentacion dia 17 november, e no por a bay Hulanda ainda pasobra e cas di e minister tabata ocupa ainda pa ex Minister Juan David Yrausquin.


text:
Esaki ta e casonan cu lo ser trata den Corte di Prome Instancia 11, 12 y 18 di Januari 2018
Esaki ta e casonan cu lo ser trata den Corte di Prome Instancia awe diahuebs 11 di Januari 2018
08.30
R.L.K.
K. ta wordo acusa di a intencionalmente maltrata su yiu riba prome di
september 2016.
08.45
G.A.K.
K. ta wordo acusa di a maltrata un persona riba 7 di mei 2016.
09.15
F.F.L.
L. ta wordo acusa di ladronicia di bebida sterki na un supermercado na mas cu un ocasion den e periodo di prome di februari 2017 pa 18 di maart 2017.
E ta wordo acusa di intento di ladronicia di bebida sterki na e mes supermercado riba 19 di maart 2017.
L. ta wordo acusa di ladronicia na varios ocasion di slofnan di marca, atlasnan y lego na un libreria den e periodo di prome di juli 2016 y 29 di september 2017.
10.30
B.R.J.
J. ta wordo acusa di a intencionalmente maltrata un persona riba 5 di juni 2017.
E ta wordo acusa di e intencionalmente maltrata un otro persona riba prome di oktober 2017 y di ladronicia di su telefon.
11.00
N.D.S.d.S.
D.S.d.S. ta wordo acusa di a intencionalmente maltrata un persona riba 19 di maart 2017. Tambe di a maltratele cu un arma (un boter di cervez) riba e mes fecha aki y di ladronicia di su telefon.
11.30
N.G.M.
M. ta wordo acusa di ladronicia cu violencia den un cas di cartera di un persona riba 27 di februari 2017. E violencia a encera cu el a bay riba e persona y a choke y a bise: “Tell her it’s okay, tell her to leave”.
Esaki ta e casonan cu lo ser trata den Corte di Prome Instancia diabierna 12 januari 2018
08.15
P.S.F. Pro forma.
F. ta wordo acusa di homicidio riba 13 di september 2016.
08.15
C.A.G. Pro forma.
R.C.A.M. Pro forma.
G. y M. ta wordo acusa di violacion di un menor di edad den e periodo di prome di april 2015 te 30 di oktober 2015.
08.15
R.A.A. Pro forma.
A.D.H.P. Pro forma.
A. ta wordo acusa di, conhuntamente cu un otro of otronan, violacion di un persona riba 18 di februari 2017.
08.15
M.B.G.R. Pro forma.
G.R. ta wordo acusa di ladronicia cu violencia di 6 florin riba 27 september 2017.
08.30
E.A.L.
M. ta wordo acusa di intento di homicidio y posesion di arma di candela y menaza na juni 207.
11.00
C.M.M.
M. ta wordo acusa di intento di homicidio riba 25 di september 2017.
Esaki ta e casonan cu lo ser trata den Corte di Prome Instancia diahues 18 januari 2018
09.00
A.N.K.
K. ta wordo acusa di posesion di arma di candela riba 23 di augustus 2017.
09.30
A.F.G.Z.
G.Z. ta wordo acusa di tabatin un arma (un pistool di gas) cerca dje riba caminda publico riba 23 di mei 2017. E ta wordo acusa di ladronicia di auto di un persona riba 14 di juni 2017.
Ademas e ta wordo acusa di kiebro y ladronicia den un auto riba 5 di juni 2017.
09.30
K.R.R.
R. ta wordo acusa di posesion di un arma di candela y balanan riba 3 di november 2017.
10.00
L.R.A.
I.J.S.
J.J.A.d.l.S.
A., S., y A.d.l.S. ta wordo acusa di maltrato pisa riba 22 di juli 2017.
11.50
S.J.H.
J.H. ta wordo acusa di a intencionalmente haci uso di un pasaporte falsifica Canades riba 24 september 2017.


text:
MFK – Ku e moshon aki Pueblo ta sa kua parlamentario, kua partido, kua minister ke laga pueblo paga e sobre kosto di konstrukshon di Hospital di mas di 74 mion florin
Ta Disidí;
- Pa gabinete Rhuggenaath i ningun otro gobiernu, garantisá ku no ta pasa e gastunan adishonal di e konstrukshon di Nos Hospital Nobo, ni pa e dunadó di trabou (Werkgever), ni pa e klase laboral (Werknemer);
- Parlamento ta urgi minister Camelia-Römer i gabinete Rhuggenaath pa garantisá pueblo di Kòrsou ku no lo introdusí niun klase di medida pa oumentá e prima di seguro na SVB pa por produsí fondo pa kubri bèk e gastunan adishonal aki;
- Pa gabinete Rhuggenaath garantisá ku tampoko pa medio di oumento di nos debe nashonal, fiando mas sèn riba merkado di kapital ta pasa e kuenta adishonal aki na esnan ku ta paga impuesto na Kòrsou i konsekuentemente ta pueblo i futuro generashonnan lo haña nan ku e faktura presentá despues;
- Urgi minister Camelia-Römer i gabinete Rhuggenaath pa garantisá pueblo di Kòrsou, ku e gastunan adishonal “Meerkosten”, lo no ta bai tin tampoko efekto riba presupuesto di Kòrsou, dor di kòrta anualmente den Ministerionan i fondonan públiko ku ta destiná pa mehorá kalidat di bida pa nos pueblo, anto usa e redukshon aki riba presupuesto pa tapa e burakunan krea dor di e debakel pa ku konstrukshon di HNO;
- Urgi Minister Camelia-Römer i gabinete Rhuggenaath pa garantisá ku nan lo hasi tur kos pa esnan ku a kousa e situashon aki, wòrdu di poné responsabel pa e gastunan adishonal (Meerkosten), pa asina esaki no bin pa kuenta di Gobiernu, konsekuentemente pa e pagadó di impuesto na Kòrsou.
- Pa suprayá pa gabinete Rhuggenaath garantisá Parlamento i pueblo di Kòrsou ku partidonan SONA, USONA, Berenschot i Ballast Nedam i Ministernan ku a tuma e desishon robes na 2013 i ku a permití nos yega awe na e resultado di un HNO ku gastunan adishonal di mas di 74 mion florin (te ku awor) wòrdu tene responsabel pa e gastunan adishonal (Meerkosten) ku a surpasá (Overschrijd) e presupuesto original pa konstrukshon di Nos Hospital Nobo i ku pa motibu di a desviá for di destaho internashonal i e presupuesto aprobá dor di Gobiernu na 2012, awe ta hasiendo mas fiansa riba merkado di kapital hinkando Kòrsou den mas debe sin tabatin nodi.
Reunion Públiko di djamars 24 di Aprel 2018 by MFK on Scribd


text:
Willemstad - Gobièrnu di Kòrsou kier un relashon mas estrecho ku e otro paisnan den Reino. Konseho di minister a aproba e proposishon pa bolbe duna kontenido na e maneho di Asuntunan di Konstitushon i tambe e relashon den Reino.
E dos terenonan aki ta haña forma den diferente parti di ministerio di Asuntunan General di prome minister Eugene Rhuggennaath.
Spesial riba e tereno médiko, enseñansa, agrikultura i asuntunan aereo i marítimo ta purba di haña un koperashon nobo. Kòrsou tambe por yuda otro paisnan den Reino ku ekspertisio. Direktor di outoridat di aviashon Hans de Jong, a duna komo ehèmpel, ku su inspektornan di Kòrsou por inspektá avionnan na Boneiru. Asinei no mester di manda buska inspektornan for di Hulanda pa bai te Boneiru.
Ku Aruba, Sint Maarten i Hulanda lo deliberá dianan pronto kon nan ta mira e posebilidatnan pa koperá mas ku otro i krea un sinergia. Riba tereno médiko a palabrá kaba pa traha mas estrecho ku otro. Kòrsou, huntu ku Aruba i Sint Maarten, kier forma un merkado grandi ku ta mas interesante pa fabrikantenan usa komo punto di benta. Na otro banda por hasi uso di otronan su speshalista médiko, pa asinei baha e gastunan di salubridat.
E motibu pa traha mas estrecho den Reino, ta pa yuda desaroyá nos pais riba diferente tereno. Kòrsou mester bira mas fuerte den mundu. Apesar di ta un pais den desaroyo, Kòrsou no por hasi un petishon riba diferente fondo. P'esei ta buska un otro manera pa traha huntu. Pa kuminsá den Reino mes kaminda ocho aña pasá e relashonnan a kambia drástikamente.
Ku e desishon aki, ta kumpli ku un palabrashon den e akuerdo di gobernashon di gobièrnu Rhuggenaath. Den e akuerdo tin pará ku lo buska un manera pa profundisá e relashon ku mester ta mas efektivo.
For di den ministerio di Asuntu General lo inventarisá unda tin ganashi pa Kòrsou i riba kua area por sigui traha mas estrecho ku otro, pa asinei traha riba un agènda i mustra kon e paisnan por siña di otro.
Na e momentunan aki ta investigá kon por duna mas kontenido na e relashon ku otro paisnan den Reino. Esaki ta tuma lugá entre otro for di Kas di Kòrsou na Den Haag, e representante formal di Kòrsou na Hulanda. Den e plan stratégiko pa Kas di Kòrsou, ku a akordá fin di 2017, tin pará ku lo
buska mas koperashon di Yunan di Kòrsou den eksterior i di otro personanan di interes. Resien a lanta un grupo di Yunan di Kòrsou na Hulanda, ku ta bai deliberá riba diferente topiko. E parlamentonan tambe tin un rol importante pa yuda ku e koperashon den Reino.
Dentro di seis luna e Sekretario General di ministerio di Asuntunan General ta duna un relato na Konseho di Minister tokante e plan di akshon.


text:
News
Kenneth Vrolijk na caminda pa Buenos Aires
Hefe di Mision pa e Weganan Olimpico Hubenil, Kenneth Vrolijk a biaha pa Buenos Aires, Argentina.
E dianan 24 pa 27 di april lo tuma lugar reunion nan importante relaciona cu e ultimo desaroyonan pa loke ta e Weganan Olimpico Hubenil Buenos Aires 2018.
Dia 24 di april, Kenneth lo bishita un session parti mainta di plenaria y parti merdia lo un haya tour di e parkenan, YOV, parque Olimpico de la Juventud y Parque Verde. Tur dia lo habri cu un session plenaria pa despues bishita parkenan relaciona cu e actividadnan specialemente prepara pa e hoben atletanan, manera e parke urbano y e technopolis park.
Mester bisa aserca cu e dia 26 di april 11’or, Kenneth como CDM lo reuni cu e esnan encarga pa asina combersa riba e desaroyonan rond di e weganan cu ta concerni tambe Aruba su propio delegacion.
Den luna di oktober proximo e Weganan Olimpico Hubenil lo tuma lugar pa prome biaha den historia den e continente Sur America.


text:
Chofer no a duna preferencia y a ocasiona un accidente na e cruzada dilanti di Cayena Mall
Den oranan di merdia a drenta informe di un accidente riba Caya G.F. "Betico" Croes, mesora a dirigi un patruya na e sitio. Na yegada di e patruya a bin compronde cu aki ta trata di un accidente unda cu un chofer di e auto shinishi biniendo for di Seroe Blanco no a para pa duna preferencia na e auto blanco biniendo for di e rotonde Tarabana y nan a dal den otro. Afortunadamente ningun hende a resulta herida.


text:
Johnny Habibe di Hit 94 FM tambe ta un cliente satisfecho cu nan Kerstboom di Christmas Plaza
Diamars atardi durante e programa popular di Hit 94 FM, Johnny Habibe a ricibi den su studionan e kerstboom di Christmas Plaza Aruba y ela declara cu e ta contento cu e Kerstboom cu e tabata kier pa a fit net den nan entrada di oficina yamando asina un y tur cu bishita eynan un bonbini na e studionan y tambe ofrece un dushi ambiente di Pasco. Claro cu esnan di Christmas Plaza tambe a ser invita pa bay den aire di e programa mas democratico cu tin pa asina yama e pueblo un Bonbini na Christmas Plaza unda tin e mihor kerstboomnan na Aruba.


text:
Willemstad— E biaha aki polisnan mester a bai na un negoshi riba Seru Loraweg pa un kaso di atrako ku a ser kometé pa e mesun hòmber i e dama ku a hasi esaki un dia anterior den e bario di Steenrijk.
Tabata den oranan di mainta trempan ku dos suheto ku kara tapa di kual un di nan tabatin un revòlver den su man a kore drenta Seru Lora minimarket riba Seru Loraweg. Bou di menasa di e arma a pone e propietario i tambe un kliente ku tabata den establesimentu para ketu. A ordená e propietario pa saka delaster un sèn i duna nan unda por a mira kon e dama ku tabatin su kara tapa ku T-shirt tabata tuma e sèn i a para ku su santu pasenshi piki delaster un sèn larga bai kuné.
Despues di esaki nan a Sali kore bai for di e sitio. Polis tin dato di e posibel sospechosonan i lo no dura masha ku lo bai pone man riba nan. Tim di atrako a keda enkargá ku e investigashon.


text:
BONEIRU.
KASO CALDERA.
OM BES:
*Medida ta nesesario na DROB*
Ministerio Públiko (OM) di Boneiru, Sint Eustatius i Saba (BES) ta haña ku gobièrnu di Boneiru mester tuma medida struktural na departamento di DROB (Ruimtelijke Ontwikkeling en Beheer), instansia di Entidat Públiko, pa para abusu ku ta tumando lugá einan. E manera ku tareanan na e instansia aki ta keda ehekutá ta habri kaminda pa kriminalidat ku ta mina (ondermijning) den e prosesonan atministrativo. DROB ta entre otro enkargá ku duna pèrmit i emití tereno.
OM BES a duna guia na un investigashon yamá “Caldera”. E investigashon a keda ehekutá pa Recherche Samenwerkingtseam (RST) i Rijksrecherche. Tabata trata di un investigashon na unda tabata sospechá dos kolaborador di e instansia ku a hasi nan mes kulpabel na froude i labamentu di plaka.
Den e investigashon a determiná ku den e servisio tabata tin enrikesimentu i arbitrariedat (verrijking en willekeur). Ya kaba den 2009 *Algemene Rekenkamer* a atvertí pa esaki. Tin pa años tambe kuentanan konosí di enrikesimentu i arbitrariedat.
Den e investigashon “Caldera” a konstatá esakinan tambe debidamente. Pa OM BES ta sigur ku tin abuso ta tuma lugá einan. Ta bon pa apuntá ku e investigashon penal tabata deliñá i a profundisá riba e sospecho ku a lanta kontra e dos kolaboradó, i no tabata intenshoná pa identifiká funshonamentu di e gerensia. Denter di e aspekto pa deliñá a bin konstatá sinembargo puntonan konkreto di abuso ku a ser deskribí den un rapòrt.
De e rapòrt di Rijksrecherche, den kual tambe a inkorporá resultadonan di e investigashon aki, a deskribí kon e situashon ta kondusí kon gobernashon i aktuashon di gobernashon ta ser miná.
Ora un tarea di gobièrnu no por ser ehekutá mas den interes públiko i ta solamente ta ser ehekutá pa interes personal, ta papia di mina. Esaki pues tambe por ta pa sirbi interes kriminal. Mina ta kondusí na na minamentu di pilarnan di un estado di derechi i konfiansa den un gobièrnu. Ta netamente pa esei ku kombatimentu di mina ta un prioridat haltu di Ministerio Públiko.
Enrikesimentu i arbitrariedat i otro komportamentu no-integro tabata posibel dor di un regulashon ku apénas ta funshoná i na kual tur kolaborador tin ku tene nan mes na dje. Banda di esei e kontrol riba atendimiento ta kompletamente insufisiente. No por papia di un sistema funshonal di asina yamá ‘checks and balances’. Dor di esaki na su turno abuso no a keda detektá miéntras ku mehorashon riba nivel di gobernashon no a keda reforsá.
Dor ku tin apénas regla pa ámtenar i e mandatario a bin konstatá e abusunan aki ku ta tuma lugá, pero no por a konstatá ku e reglanan a keda violá di un forma ku ta violá lei penal. A base di e resultadonan di e investigashon no por persiguí a base di komportashon den ehekushon di e funshon. Maske ku e komportamentu ta sosialmente i etikamente kondenabel.
OM ta haña ku a base di e rapòrt di Rijksrechercheta nesesario pa stipulá regla i maneho i tambe pa organisá mekanismonan di kontrol i pa atraé personal mas adekuá.
Den e rapòrt a inkorporá un lista di tereno(parsela) i situashonnan ku a bin dilanti den e investigashon di kual mandatarionan tin ku determiná si e ta legalisá òf ta para e abusunan konstatá. Ta trata por ehèmpel di konstrukshon sin pèrmit. A entrega e rapòrt na Bestuurscollege i lo keda entregá tambe na Konseho Insular.
OM te na e momentunan aki no por indiká si ta bin ku un kontinuashon di e investigashon, pero ke señalá sinembargo e nesesidat di akshon atministrativo i polítiko no ta dependé di esaki. Ounke ku no a konstatá hechosnan kastigabel den ehersé funshon di e sospechosonan, tin sí e sospecho di falsifikashon di dokumento den forma di nota komo persona privá un montante robes di kompra den un akta di notario. E persona envolví a akseptá pa esaki un kastigu di trabou (werkstraf). Ta bon pa apuntá ku relatando na e investigashon e no a atmití kulpabilidat na e parti di froude.
Kralendijk, 12 yüni 2018


text:
Chofer burachi a keda deteni despues di a destrui un mata y un palo di lus pariba di e rotonde Pos Chikito
Diaranzon madruga a drenta informe di un accidente pariba di e rotonde Pos Chikito, mesora a dirigi un patruya na e sitio. Na uegad a bin compronde cu e chofer di e Honda CRV blanco A20786 bayendo pabao cu velocidad halto a subi e acera di separacion di e vianan prome cu yega e rptpnde y a ranca un palo di lus y un mata. Polis a nota cu e chofer ta bao influencia di alcohol y a detenee chofer pa hibe warda pa test. Elmar a presenta pa kita e palo di lus for di caminda. Afortunadamente ningun hende a resulta herida.


text:
Dama di 26 aña a fayece…
ORANJESTAD (AAN): Tabata Diasabra algun minuut pasa di cuat’or marduga, cu un accident serio a tuma lugar na Curacao, unda un dama hoben a perde su bida.
Ta asina cu Central di Polis a ricibi e informe y a dirigi patruya di polis direccion Winston Churchillweg unda dos auto a dal den otro, a produci un saldo di varios persona herida.
E unidad di polis cu a presenta prome, a topa cu un Ford Focus color corra y un Scion color preto, y nan a nota cu di berdad tin personanan herida.
Pero den e Ford, e dama sinta dilanti na banda di pasahero no tabata duna señal di bida.
Den e auto Scion tabatin solamente un chofer, kende tabata keha di poco dolor na custia.
Ambulans cu mientras tanto a acudi na e lugar, a atende e victimanan y nan a worde transporta cu urgencia rumbo Hospital pa nan ricibi trato medico.
Te asina leu a base di investigacion, e Focus cora tabata core riba Winston Churchillweg direccion Santa Maria, mientras e chofer di e Scion preto tabata core riba e mesun caya direccion contrario (direccion Rio Canario).
E chofer di 27 aña di edad na stuur di e Focus a desvia na su man robez y a sigui core ey nan cu el a bay dal frontal contra e Scion cu e consecuencia menciona.
Pa alrededor di 4:50 am, Docter di Polis a constata morto di e dama Raisha Rationelia Offerman naci na Hulanda dia 15 di Februari 1992. E tabata sinta banda di e chofer den e auto Focus. E victima a fayece, debi na e.o. el a fractura su nek y a haya golpinan fuerte.
Durante cu polisnan ta haci nan investigacion, agentenan a ricibi informe di testigonan, cu nan a mira con net despues di e accident, un di e victimanan envolvi a core baha di auto, y a bay sconde algo bao di klinker di acera den cercania.
Polis a dicidi na bay averigua un que otro, y nan a descubri un pistol marca Glock cu cashi bala largo.
Riba e potret por mira e victima Raisha Offerman cu a laga su friends y famia den hopi tristeza na Curacao.


text:
Huidige artikelen
Artikelen uit september 2016
28-9-2016 - Diahuebs Departamento di Impuesto ta habri parti mainta y diabierna lo ta cera henter dia
Diahuebs tur servicio na oficina principal y den districto lo cera 11:30 di mainta
Lees meer...
27-9-2016 - Diabierna awo e siguiente termino di pago di grondbelasting 2016 ta caduca
27-9-2016 - Diabierna awo ta ultimo dia pa paga e ultimo kwartaal di impuesto di vehiculo di motor 2016
Pa dia 1 di oktober tur auto mester tin e sticker berde riba windshield
Lees meer...
15-9-2016 - Tur cliente cu plach'i number temporario riba nan auto mester busca e plachinan oficial na Departamento di Impuesto
Ta trata di clientenan cu tin number te cu A-66900
Lees meer...
15-9-2016 - E formulario di declaracion di inkomstenbelasting 2015 a sali
E fecha oficial di otorgamento ta 1 di oktober 2016
Lees meer...
1-9-2016 - Diabierna servicio di caha ta habri bek na Oficina di gobierno na Savaneta
ORANJESTAD – Departamento di Impuesto ta participa cu diabierna, dia 2 di september 2016, servicio di caha ta habri bek na Oficina di gobierno na Savaneta.
E orario ta:
8:30-11:45 y 12:15-14:45
Gerencia di Departamento di Impuesto
1 d... Lees meer...


text:
E sapu ta tristu, pasobra solo no kier sali. Ousensia di solo den e pintura di artista lokal Diana Rueda ta sklama pa atenshon. Kasi bo por tende su ousensia. Un nubia skur ta skonde e berdat.
E nubia skur ta e desunion i odio profundo ku a nubla nos polítika pa años kaba. En bes di profilá nan propio programa i kandidatonan na un manera positivo, nos polítikonan ta blo buska eror i debilidat den nan oponentenan, pa dal nan kuné mas duru posibel. Tur kos ta pèrmití: ridikulisá, ofendé, insinuá, piki pieu, nenga bèrdat, saka mentira òf papia mitar bèrdat. Danki Dios ku te ainda violensia a keda afó.
Tin algun hende ta gusta e porkerianan aki, pero gran mayoria di pueblo ta wal di dje i ta desgustá di tur partido. Ta tempu pa rekonsiliashon, espesífikamente ora ta toka futuro di Boneiru. Nos mester wak pa nos haña e mihó deal posibel di Hulanda. Nos mester uni pa logr’é.
Tempu pa un kambio di kurasonThursday, 03 July 2008 // By: Admin // Direct Code: 735 Categories: Politics
E sapu ta tristu, pasobra solo no kier sali. Ousensia di solo den e pintura di artista lokal Diana Rueda ta sklama pa atenshon. Kasi bo por tende su ousensia. Un nubia skur ta skonde e berdat.
Comments
Be the first to comment, please use the form below.


text:
Barranquilla2018News
Aruba Dushi Tera a zona na Puerto Velero
Oro pa Mack van den Eernebeemt den Vela
Aruba Dushi Tera a resona awe aki na Puerto Velero despues cu Mack a logra e oro aki na Weganan Centroamericano y del Caribe 2018.
Mane nos a bini ta anticipa desde dialuna, awe e ta oficial cu Mack van den Eerenbeemt ta logra su medaya di oro despues di tabata dominante full e competencia di RS-X.
Pabien Mack, pabien na su famia y como tambe Aruba completo. Nos por ta un isla chikito pero a demostra con fuerte nos por ta den e deporte di vela.


text:
ORANJESTAD – Un biaha mas un contratista trahando riba e proyecto di Watty Vos Boulevard a causa daño na un cabel principal, causando un storing riba e servicio di internet y cable. Esaki a pone cu for di atardi tempran, varios barrio na Aruba a keda perhudica, sin señal di cable y of internet. Barionan manera Pos Chikito, Sabana Basora, Savaneta, Rooi Koochi, y Brazil a keda afecta. Anochi laat ainda e situacion no a remedia pa e habitantenan aki.
SITUACION
No ta prome biaha cu contratistanan riba e proyectonan menciona ta causa problema y daño na cabelnan importante. Un biaha te hasta DOW a ordena e contratistanan pa para tur trabou te ora cu e cabelnan tabata repara. No ta conoci con largo e biaha aki e trabounan lo dura. Riba e pagina di facebook di Setar, a menciona cu a trahando duro pa resolve e asunto aki. NOTA: E potret ta uno di archivo unda cu un otro cable, e biaha aki di coriente, a keda afecta door di trabou di contratista di Green Corridor aña pasa.
--
ORANJESTAD - Despues di un proceso di solicitud habri cu a inicia na mei e aña aki, awe Serlimar S G a anuncia cu a apunta Sr. Henley Davelaar pa ocupa e funcion di director nobo di e compania, entrante 23 di october. Segun un comunicado, Davelaar lo ta e persona cu lo tin e responsabilidad pa guia e compania y su staff cu e vision nobo y implementa e metanan cu ta inclui entre otro; e expansion di e servicionan di Serlimar S G.
ORANJESTAD - Ayera nochi den oranan di marduga, pa 1 or di mainta Warda Costa a intercepta un boto despues di a detecta esaki den e awanan territorial di Aruba. A bai hasi un control riba e barcu pero esaki a purba di huí. A logra para e boto despues di usa diferente táctica. Abordo ta tin 4 persona di nacionalidat Colombiano. A discubrí bastante kilo di droga. Cantidat i sorto di droga no ta conosí ahinda. A bin un bon cooperashon entre Kustsurveillance, KPA, Unit Georganiseerde Criminaliteit i Ministerio Publiko. KPA ta sigi cu e investigacion.
ORANJESTAD – “Mi ta sigura di un bon reputacion na Raad van Advies, unda cu aki tambe mi tabata den servicio di gobierno di Aruba. Eynan mi a traha pa interes di Aruba. Esaki mientras cu esaki no semper tabata di acuerdo cu e gabinete na mando”Asina miembro nobo pa Aruba di e colegio di supervision financiero CAFT Helen van der Wal a sigura NoticiaCla diabierna. Aki el a sigura e portal aki cu e ta independiente unda cu e traha, y ademas a admiti tambe cu interes di gobierno anterior no semper tabata na interes di pais Aruba.
ORANJESTAD – E curpa di e dos personanan ilegal cu autoridad a localisa diasabra mainta na Santana di Cacho, a keda identifica. Asina NoticiaCla a confirma pa su fuentenan dialuna. Un di nan a spula yega tera, y e otro tabata drief ainda den awa. Ambos diasabra no tabatin ningun tipo di identificacion riba nan. Pero ya caba nan a keda identifica. Ademas NoticiaCla a confirma cu na tur, te cu awor, autoridad a logra gara y detene 7 persona, cu ta 4 mas cu inicialmente polis a raporta diasabra. E investigacion mientrastanto ta continua riba e caso lamentable di diasabra marduga/mainta.
ORANJESTAD – Den un anuncio di sorpresa pa hopi hende, conocido comerciante Ernst Mohamed a anuncia su retiro como president di Camara di Comercio. Motibonan cu el a duna durante un evento social na KVK diabierna atardi laat, tabata personal. Mas specifico, cu e mester su tempo completo pa lanta un negoshi nobo proximamente. A gradici miembronan di su famia y di board pa e sosten cu el a haya. No a bisa ken ta reemplaza Mohamed, pero mas sigur lo ta e directiva y e vice presidente.
ORANJESTAD - Hospital dr Horacio E. Oduber hospital no ta reconoce mayoria ponencia di dr Roel Jonkhoff, y mes momento ta sigura cuido pa tur pashent di oncologia. Asina e hospital ta bisa den un comunicado diabierna atardi. Segun e comunicado, Dr. Horacio E. Oduber Hospital a tuma nota di e ponencianan duna ultimo dianan di dr. Jonkhoff den medionan di comunicacion encuanto e cuido oncologico na Aruba.


text:
Prensa na Kòrsou a demonstrá ku nan por adaptá pa uza Medionan Sosial pa informá Pueblo di Kòrsou
Un Pabien di Kurason riba boso dia
Prensa ta un di pilarnan importante den un sosiedat, na Kòrsou e ròl ku Prensa ta hunga no ta ménos kompará ku ningun organisashon di Prensa di otro pais i ta p’esei nos komo un organisashon polítiko ta balorá e trabou di Prensa i ta konsiente di importansia di Prensa den nos sosiedat.
Movementu Futuro Kòrsou (MFK) no solamente kier felisitá miembronan di Prensa awe riba bosnan dia, pero nos kier pa bo(so) sa ku nos ta apresiá i balorá e trabou ku bosnan ta ehersé pa eduká i informá pueblo di Kòrsou.
Ku hopi orguyo nos a tuma nota, kon Prensa na Kòrsou a sa di adaptá su forma di trese notisia, na momentu ku retnan sosial a bira un kompetensia i trese posibilidatnan nobo pa Prensa yega serka esnan ku tin nesesidat di notisia aki na Kòrsou. Nos medionan di Prensa a sa di adaptá nan forma di funshoná i a inkluí di un forma profeshonal e parti di medionan sosial den presentashon di notisia, pa asina e notisia por yega mas rápido, pero tambe di un forma mas efikas i sigur serka pueblo di Kòrsou.
E kambionan ariba menshoná ta pone ku Prensa mester ta mas sigur di loke ta wòrdu publiká i e tempu nesesario pa verifiká e notisia ku ta wòrdu publiká ta hopi kòrtiku i tur esaki ku e pensamentu ku e medionan di Prensa mester mantené e konfiabilidat di e notisia presentá.
E motibunan ariba menshoná pa nos di MFK ta motibu pa felisitá bosnan kada un ku ta laborá den Prensa i bisa bosnan ku nos ta sumamente orguyoso di bosnan, pasombra apesar di tur e retonan aki bosnan nunka no a lubidá ku bo(so) tarea ta Eduká i Informá pueblo di Kòrsou di un forma ophetivo i kaminda sensashon mester hunga un ròl mínimo.
Pabien i ku Todopoderoso kontinuá guia bosnan pa trese informashonnan verídiko pero tambe pa bosnan por kontinuá ku e adaptashonnan nesesario pa presentá notisia pa medio di retnan sosial i e otro desaroyonan teknológiko.
Na nòmber di MFK
Gerrit Schotte
Lider Polítiko
1 di sèptèmber 2017


text:
ORANJESTAD – Aruba Airport Authority N.V. (AAA) a cuminsa 2018 di un forma positivo considerando e cantidad di pasahero y movecionnan di trafico aereo cu a wordo procesa den e prome fin di siman di 2018, conosi como “Super Weekend”. E prome fin di siman despues di Anja Nobo historicamente ta e fin di siman mundialmente mas ocupa pa trafico di pasahero y na Aeropuerto Internacional Reina Beatrix mirando e cantidad di pasahero cu ta yega y sali for di Aruba despues di e temporada di fin di anja.
Naturalmente, un fin di siman asina druk a rekeri bon planificacion y coordinacion entre tur stakeholder, departamento y empleado na aeropuerto. E esfuersonan haci prome cu e fin di siman aki en particular a duna resultadonan hopi positivo, mirando e hecho cu aunke tabata un fin di siman hopi druk unda cu a atende en total 24.213 pasahero y 251 movecion di trafico aereo (tanto avionnan priva y comercial) den e periodo di 2 dia, e operacionnan a mantene e nivelnan mas halto di seguridad, hunto cu procesamento di pasahero eficiente y efectivo, resultando den un experiencia positivo pa e miles di personanan biahando door di nos aeropuerto.
E resultadonan aki ta tuma un cantidad tremendo di coordinacion, planificacion y compromiso di parti di un cantidad di partner di aeropuerto, y e resultado di e fin di siman tras di lomba no lo por tabata posibel sin e esfuersonan di US Customs and Border Protection, Imigracion Local (IASA), Departamento di Border Police na aeropuerto, Douane di Aruba, Air Navigation Services Aruba N.V. (ANSA), Aruba Tourism Authority (ATA), e aerolineanan, e ground handlernan, Departmento di Transporte Publico (DTP), e taxistanan, operadornan di concession y F&B, Total Services, Valero, W Aviation FBO, Flexo, Aruba Security and Crime Prevention y e ekipo di AAA entre otro.
CEO di AAA Sr. James Fazio a comenta riba e Super Weekend bisando: “Compara cu e anjanan anterio nos a atende un tiki menos pasahero y avion, esaki door di e tormentanan di sneeuw na Merca cu a causa varios dia di cancelacion y tambe e paro cu a wordo poni riba buelonan Venezolano. Obstante esakinan, e ingrediente principal pa e Super Weekend exitoso ta e teamwork door di tur e partnernan di aeropuerto.
ORANJESTAD – Dia 20 di januari KvK lo organisa un biaha mas e evento Business Plan – Step Forward! Orario di e evento ta di 9or di mainta te cu 2or di atardi na KvK. E meta di Business Plaza - Step Forward! ta pa brinda informacion y guia na e empresario cu ta desea di expande su liña di producto of servicionan y cu talbes kier restructura su negoshi of tin intencion pa expande cu mercado internacional. Topiconan interesante cu lo wordo presenta e dia aki ta entre otro expansion di un empresa, con pa maneha bo administracion, seguro pa bo empresa y proyecto di un incubador comercial. Lo bay ta presente conseheronan di KvK y tambe diferente representante di departamento economico pa duna consulta y brinda informacion encuanto lanta un negoshi. Un danki ta bay na e patrocinado principal di e evento cu ta Compliance & Forensic Services Caribbean.
ORANJESTAD – Nos ta cuminsando un aña nobo y Camara di Comercio y Industria di Aruba (KvK) ta continua cu su empeño y contribui na engrandece comercio y e sector economico di Aruba. 2018 lo bin cu hopi reto y oportunidadnan nobo y KvK ta prepara pa saca lo maximo pa bienestar di comercio. KvK tampoco a para keto y ta den pleno implementacion di un sistema di registro nobo cu lo bay facilita e trabou y di e forma aki por bay brinda miho servicio na su clientenan. Esaki ta forma parti di e metanan di KvK pa 2018.
ORANJESTAD -Ayera, 11 di januari, Lotto Di Dia a yega su jackpot maximo di 150.000 florin y e la wordo gana entre 57 persona. Riba potret por mira cu ya caba algun ganado a pasa busca nan premio di Afl. 2.631,- awe. Lotto sigur ta felicita cada un di e ganadonan aki. Lotto Di Dia a wordo gana cu Match 4 cu numbernan: 03-14-22-29-30, na e siguiente rebendedonan:
ORANJESTAD - Tin biyete falso di 100 florin den circulacion. Banco Central di Aruba (BCA) pa medio di un comunicado a informa cu recientemente a constata esaki. E falsificacion aki tin e debido atencion di BCA. Ta importante pa e publico keda alerta y pone bon atencion riba e siguiente informacion y e diferencianan entre e biyete legitimo y esunnan falsifica:
ORANJESTAD - Den e luna di October 2017, e cantidad di placa den circulacion a expande cu Afl. 16,9 miyon te na Afl. 4.174,4 miyon, compara cu September 2017. Asina Banco Central di Aruba ta informa. Esaki a wordo causa door di un crecemento den e activo domestico netto (+Afl. 31,8 miyon) y un caida den e reserva di divisa netto (-Afl. 14,9 miyon).
ORANJESTAD - Riba 9 di januari a parti e tremendo premio di 105.000 florin na Hendrikus R. cu e la gana dialuna dia 8 di januari, 2018. E la cumpra e numbernan 1212 cu All Symbols y asina el a gana. Hendrikus a cumpra e numbernan di suerte na Yu Xia Food Center.


text:
LES 14
Ki Scol Tin pa Pioneronan?
Testigonan di Jehova ta duna hopi importancia na enseñanza biblico. Pesey, nos tin scolnan special pa testigonan di Jehova cu ta dedica gran parti di nan tempo na e trabou di predica e Reino. E scolnan aki ta yuda nan “cumpli cu [nan] sirbishi cabalmente.”—2 Timoteo 4:5.
Scol di Sirbishi di Pionero. Esaki ta un curso di seis dia pa pionero regular cu ta tuma luga na un Salon di Reino. Un pionero por haya invitacion pa asisti na e scol aki despues cu e tin por lo menos un aña den sirbishi di tempo completo. Meta di e scol ta pa yuda pioneronan hala mas cerca di Jehova, bira mas eficaz den tur aspecto di sirbishi y anima nan pa sigui cu e trabou fielmente.
Scol pa Predicador di Reino. E curso aki ta dura dos luna y su meta ta pa train pioneronan experencia cu ta dispuesto pa laga nan cas pa bay sirbi caminda tin necesidad. Siguiendo e ehempel di e Predicador di mas importante cu a yega di biba aki riba Tera, Hesucristo, ta comosifuera nan ta bisa: “At’ami aki! Manda ami!” (Isaias 6:8; Juan 7:29) Kisas ora nan muda, nan tin cu adapta nan mes na un nivel di bida mas simpel. Podise e cultura, clima y cuminda ta totalmente diferente for di loke nan a custumbra cu ne. Kisas nan tin cu hasta siña un otro idioma. E curso aki ta yuda ruman homber y muher soltero y parehanan casa, entre 23 y 65 aña, cultiva e cualidadnan spiritual cu ta necesario pa nan asignacion y desaroya habilidadnan cu lo capacita nan pa sirbi Jehova y su organisacion mas plenamente.
Scol Biblico di Galaad di Watchtower. Na Hebreo, e palabra “Galaad” tin di haber cu “Testimonio.” For di tempo cu Galaad a ser funda na 1943, a manda mas cu 8.000 graduado di e scol aki como misionero kendenan tabatin hopi exito den duna testimonio “te na e parti mas leu di Tera.” (Echonan 13:47) Por ehempel, ora e prome graduadonan a yega Peru, no tabatin ningun congregacion den e pais. Pero awor tin mas cu 1.000 congregacion. Tempo nos misioneronan a yega Japon, tabatin menos cu dies Testigo den e pais. Awe tin mas cu 200.000 Testigo. E curso biblico di Galaad cu ta dura cinco luna ta inclui un estudio profundo di e Palabra di Dios. Pioneronan special, misioneronan cu ta traha den sirbishi di veld, e personanan cu ta traha na sucursal of cu ta den e trabou di circuito ta esnan cu ta ser invita pa asisti na e scol aki. Nan ta haya un entrenamento intensivo pa yuda stabilisa y sostene e obra mundial.
Kico ta e proposito di e Scol di Sirbishi di Pionero?
Ken por asisti na e Scol pa Predicador di Reino?


text:
Na aña 2009 e prome decision di Conseho di Minister di Gabinete Mike Eman, tawata pa kita tur miembro di Raad van Bestuur di Lotto pa Deporte. E tempo ey tur miembro a entrega nan retiro boluntariamente sin bay corte. Y no solamente di Lotto pa Deporte Gabinete Mike Eman I a kita, pero tambe tur e miembronan di Raad van Bestuur di overheids N.V.’s y tambe stichtingen. Pues ta masha normal mes cu ora tin cambio di Gobierno e miembronan di Raad van Bestuur ta cambia, esaki no ta nada inusual.
Awor cu un Gobierno di coalicion di MEP-POR-RED, a sigui cu mesun procedura. A pidi e miembronan di Raad van Bestuur di Lotto pa Deporte pa pone nan funcionnan disponibel, pero den e caso aki ningun miembro no kier haci esaki y tur ta lanta caso contra gobierno.
Minister Dangui Oduber ta compronde berdad cu ora Lotto pa Deporte ta paga biahe nan luhoso y cuminda di restaurant pa e miembronan, ta masha dificil pa entrega nan puesto mientras cu e deportistanan ta sufri! Cu placa destina pa deportistanan tawata te basta cumpra camaranan di siguridad pa miembronan di directiva cu ta casa cu ex parlamentarionan di AVP. Esaki ta mustra un biaha mas con nan ta haci y deshaci cu entradanan destina pa deporte! Actualmente di e 45 miyon florin di entrada di Lotto pa Deporte, solamente 2.5 miyon florin ta bay den deporte, cu ta solamente 5.5%! Esaki ta un hecho cu nan a haci abuso cu placa di deporte.


text:
Diadomingo awor dia 14 di Januari, Club di dam Arowak, lo start cu e lesnan di dam pa nos hobennan pa aña 2018.
E aña aki, lo bay tin un torneo di cualificacion pa hobennan te/cu 16 aña. Esaki enconexion cu e ABC-dam tournament cu lo bay tuma luga e aña aki na Curacao den e periodo di 18, 19 y 20 di Mei venidero.
Si bo sa hunga dam caba, y bo kier bay progresa den e wega di dam, esaki ta bo chens.
E torneo di cualificacion ta planea pa tuma luger riba 15 di April.
Orario lo ta di 4:00 di atardi pa 6:00pm.
Localidad lo ta nos clubhouse na Nieuwstraat 11, entrada ta riba e plaza Nicky Habibe, unda e tram ta lora back back.
Pa nos adultonan, nos ta cuminsa cu nos actividadnan di dam diaranson atardi (24 Januari) pa 6:15pm. Localidad lo ta nos clubhouse na Nieuwstraat 11, Oranjestad.


text:
Den Bembe
Kiko ta e ròl i e balor agregá di arte den aktivismo?
WILLEMSTAD.- Elke Uitenhuis ta bai start ku su periodo di residensia, komo e 'Artist In Residence' den e programa di Mondriaan Fonds, ku un evaluashon interesante di e ròl di arte den aktivismo. Huntu ku...
AMAK a paga pa músikonan por yega Kòrsou
WILLEMSTAD.- Despues ku den e siman aki a bira konosí ku Venezuela a bolbe ekstendé e blokeo di biahe di venezolanonan pa islanan ABC e preokupashon mas grandi pa bandanan lokal a bira pa...
Emmanuel Cathalina i Giany Everon koroná Rei i Reina Tiner 2018
WILLEMSTAD.- Ayera nochi na Kleine Werf, ‘Curaçao Carnival Village’ a tuma lugá e elekshon di Rei i Reina Tiner 2018. Kuater duo representando dos skol i dos organisashon sosial a kompetí i mester bisa ku...
Músikonan pa kompaña bandanan lokal pegá na Venezuela
WILLEMSTAD.- Direktiva di AMAK ayera durante di un konferensia di prensa a duna e último detayenan pa loke ta trata Festival di Tumba 2018 miéntras ku tabata warda riba e último personanan pa entregá...


text:
TOPICO PRINCIPAL | E CUATER JINETENAN—KI EFECTO NAN CAREDA TIN RIBA BO?
Bo Mester Ta Interesa den e Cuater Coredonan di Cabay?
E cabaynan ta bula sali na careda, y nan patanan ta zona duro manera zonido di strena. E escena di e cabaynan poderoso cu nan coredonan ta pinta un cuadro asina bibo cu casi nan ta bula sali for di e paginanan di Bijbel. E prome cabay ta blanco, y su coredo ta un rey glorioso cu a caba di ser corona. Tras di dje ta bin un cabay color di candela, y su coredo ta kita paz for di riba Tera. Despues ta sigui e di tres cabay, e ta preto manera meyanochi, y su coredo tin un balansa den su man como un mensahe di spiertamento pa proclama cu lo no tin suficiente cuminda. Anto e di cuater cabay tin un color bleek, y e ta trece maleza y otro peligernan di morto. Su coredo ta Morto mes. Y Graf, es decir, e graf comun di humanidad, ta sigui net su tras y ta colecta e mortonan.—Revelacion 6:1-8.
“Mi a haya miedo e prome biaha cu mi a lesa tocante e cuater coredonan di cabay. Mi a sinti manera e Dia di Huicio tabata biniendo, y como cu mi no tabata prepara p’e, lo mi no a sobrevivi.”—Crystal.
“E cuater distinto coredonan di cabay riba cabaynan di diferente color a fascina mi. Ora mi a compronde loke e vision ta nifica, mi a hay’e logico.”—Ed.
Bo ta sinti loke Crystal a sinti ora el a lesa tocante e cuater jinetenan of coredonan di cabay? Of bo ta pensa manera Ed? En todo caso, e careda impresionante di e coredonan ey ta un di e escenanan mas conoci den Revelacion, e ultimo buki di Bijbel. Bo tabata sa cu bo por beneficia di e vision aki ora bo comprond’e? Con asina? Dios ta priminti cu bo por haya berdadero felicidad ora bo lesa e buki profetico aki, siña for di dje y biba di acuerdo cu e cosnan skirbi den dje.—Revelacion 1:1-3.
Aunke e vision di e cuater coredonan di cabay ta duna algun hende miedo, e no ta skirbi pa spanta bo. En realidad, miyones di hende a mira cu e vision aki ta fortalece nan fe y a hasta siña nan tocante un speransa pa un futuro briyante. Y e por tin e mesun efecto positivo riba abo tambe. E siguiente articulo lo duna mas detaye.


text:
WILLEMSTAD - Un otro punto ku e minister di Hustisia di Reino a diskuti ariba tabata e pasonan pa yega na un Areglo di Detenshon entre e paisnan lokual ta krea posibilidat di detenshon di detenidonan den e diferente sentronan di detenshon den Reino. Esaki riba petishon spesífiko i debidamente motivá
Internacional
Kumbre hudisial entre 4 pais di reino den kuadro di mas koperashon
WILLEMSTAD - E konsulta hudisial entre ministernan di Hustisia di e kuater paisnan: Kòrsou, Sint Maarten, Aruba i Hulanda (representando a la bes e islanan BES), e biaha aki a tuma lugá na Kòrsou na Santa Barbara Beach Resort. E ministernan partisipante tabata: Ferdinand Grapperhaus (Hulanda), Andine Bikker (Aruba), Cornelius de Weever (Sint Maarten)
Hopi aprecio y calor entre Mike Eman y coleganan politico Hulandes – “E reunionnan ta importante, pasobra e relacion cu Reino ta keda un prioridad grandi”
A haya mas resto humano na Costa Noord di Corsou
Ta fresco den memoria e caso lamentabel di e naufragio di un boto procedente di Venezuela cu 38 persona a bordo cu kier a drenta Corsou ilegalmente. Segun informacion suministra pa nos coleganan di prensa na Corsou, a bin topa cu restonan humano na Costa Noord di Corsou. Agentenan policial y personal
Operacion pa captura Oscar Perez a laga un saldo di varios morto y herido
VanEps Kunneman VanDoorne ta gana premio Hulandes pa mihor campaña di mercado laboral hurídico
AMSTERDAM- E campaña di mercado laboral ‘Abogado den Caribe’ di VanEps Kunneman VanDoorne a wòrdo coroná cu e “Gouden Toga” (Toga di Oro) 2017. E premio aki p’e mihor campaña di mercado laboral hurídico, ta wòrdo otorgá anualmente dor di e revista hurídico Hulandes Mr. Diabièrnè 5 di janüari, e socio gerente
A haña un (1) curpa sin bida mas den e área di Koral Tabak
A haña di 5 kadaver awe mainta…… Por lo menos 16 hende a sobrebibi noufragio
Enbista di bòikòt venezolano: Minister Martina a deliberá ku empresarionan riba situashon
WILLEMSTAD- Minister di Desaroyo Ekonómiko dr. Martina a yama algun empresario pa partisipá na un deliberashon ku karakter di urgensia pa asina haña un bista di kon nan a keda afektá dor di e desishon resien di presidente Venezolano. Representantenan di supermerkadonan, importadónan di fruta ku berdura, sektor di energia, komèrsio,


text:
Diasabra atardi algo prome cu 3:30 alarma grandi a wordo bati pa un accidente pabou di rotonde di Mahuma caminda un auto a bolter. A sigui bisa tambe cu lo tin hende pega den e vehiculo.
Na yegada di unidadnan di rescate ya e personanan tawata pafo di e auto cu a keda ariba su banda.
Na e sitio nos a compronde cu e auto ariba su banda, cu ta un Hyundai Tucson tawata bayendo direccion pariba y dado momento lo a hala bay ariba e banda robes pa pasa y aki ta caminda e Chevrolet Corsa lo dal e di un manera cu ela perde control completo ariba e vehiculo.
Poniendo e pasa over di e separacion di tera y cadushi, pa bay termina te na e otro banda di e caminda.
Na yegada di materiaalwagen no mester a bay den accion, paso ya ambos ocupante di e Tucson tawata pafo di e auto.
Dos ambulance a yega na e sitio, pa trata e cabayero di edad na stuur di e Corsa y un persona herida den e Tucson. Ambos a bay hospitaal.
Suerte
Nos ta papia aki di suerte, no ta di awor nos ta papia di e peliger aki y awe diasabra ela bira realidad.
Imagina si net e momento ey, tawata bin trafico contrario ! Lo tawata un tragedia, paso abo bayendo abou no ta pensa cu bo mester pone atencion ariba e trafico cu ta bayendo ariba e otro banda di caminda y diripiente haya cu auto ta bula di otro banda dal bo. Como automobista bo mester concentra bo dilanti y wak bo spiel y no loke ta pasando ariba e otro banda di e caminda,pero parce cu awor esey tambe como chauffeur lo bo tin di bay tene cuenta cune ariba Green Corridor.


text:
Lecturer Faculty of Hospitality and Tourism Management Studies, Jo-Anne Croes, a termina su estudio na Colegio Arubano, a sigui pa IPA, pero a haya su prome trabou den e industria di Timeshare.
“Ey mi a namora di nos industria di hotel, industria di turismo”, Jo-Anne Croes a indica. Esaki a dun’e gana di bay studia den turismo y el a bay Hulanda pa haci esaki.
Na Leeuwaarden el a siña hospitalidad y turismo, unda el a logra su diploma di Bachelor den Hospitality and Tourism Management. Despues di a logra su Bachelor, Jo-Anne Croes a bay pa su diploma di Masters y a haci esaki den su tempo liber, pasobra su pasion a bira turismo despues di a traha den e industria na Aruba.
Jo-Anne Croes a conta cu despues di a logra su Masters, el a dicidi haci su di dos Masters den informacion di tecnologia. El a haci esaki durante e periodo cu internet a inicia y e kier a combina turismo cu informacion digital di tecnologia.
Jo-Anne Croes a regresa for di Hulanda despues di su estudio y el a traha 10 aña na Aruba Tourism Authority, unda cu el a traha den Departamento di Digital. Pero na 2012 Jo-Anne Croes a opta pa tin un reto nobo y esey ta unda el a bay Universidad di Aruba, pero pa contribui den concepto diferente.
“Recordando cu mi prome amor tabata pa atende IPA pa bira juffrouw, mi a drenta Universidad di Aruba. Basicamente e tabata mi di dos amor”, Jo-Anne Croes a expresa cu un sonrisa.
E ta sinti cu na momento cu el a cuminsa traha na universidad y na lugar cu e ta inspira studiantenan, t’e studiantenan t’esnan cu a inspir’e. Esaki pa motibo cu nan tin deseo di siña y el a identifica su mes cu nan pa siña.
Jo-Anne Croes ta haya cu su trabou no ta pa inspira, pero pa motiva nan y duna nan e curashi pa haya sa kico ta motiva e studiantenan.
Tin personanan ta yega universidad sin sa kico nan kier logra, pero nan ta yega n’e facultad y no necesariamente kier bay den e industria.
“Pero asina cu nan ta aki, nan ta descubri nan mes. Nan ta un proceso di descubri cu nan tin e pasion di nos industria, cu ta e pilar di nos economia”, Jo-Anne Croes a indica.
Mirando cada studiante individual y mira kico nan forsa individual ta, p’asina purba desaroya futuro lider pa comunidad.
Studiantenan cu ta termina Colegio of EPI y ta pensando pa atende universidad, specialmente e facultad di hospitalidad, nan mester mira den nan mes kico ta motiva nan y kico ta inspira nan pa sigui cu e estudio.
Si e ta solamente pa no bay Hulanda ainda, laga esey t’e motivacion.
“Bo por keda serca di cas, bo por logra un diploma di Bachelor di Ciencia den Hospitalty and Tourism Management”, Jo-Anne Croes a expresa.
Asina aki e studiante por mira si e ta sigui studia na Hulanda of Merca. Ora di tin e educacion aki, pe persona ta orienta di ta servicial pero no pensa solamente den e industria di hospitalidad. Tur area di trabou ta orienta di ta servicial, pasobra ta duna servicio na cliente, bishitante.
Unabes cu cuminsa den e industria di turismo, e ta bira dificil pa no stima e industria.
Aruba Hotel & Tourism Association ta masha orguyoso di talentonan asina y p’e motibo aki AHATA ta comparti e storia y e carera di Jo-Anne Croes den nan seccion di “Ami ta Turismo”.


text:
“En Falcón: Capturados exministro de Aruba y su compinche cuando trasegaban combustible a orilla de playa”. Di e forma aki NotiFalcon a publica e noticia riba e ex Minister di Aruba, Booshi Wever.
Segun e informacion cu nan a pone, diahuebs anochi un comision di “Base de Contrainteligencia Militar” a aresta dos tipo kendenan tabata trata di transporta combustibel for di e costanan di e municipio Falcon pa e isla di Aruba. E procedura, e articulo ta bisa, a tuma luga den sector Tumatey di municipio di Falcon door di funcionarionan di DCIM, ora cu nan tabata haciendo trabou di investigacion y a logra constata cu par di homber, ambos di nacionalidad Hulandes, di e isla di Aruba den un yate deportivo cu e numeracion: A900, di nomber Ki-Diaa.
E hombernan, e informe ta bisa, tabata na oriya di costa, y tabata transporta combustibel den e sector menciona, y a logra confisca di nan un botter y slang. E caso ta den man di Ministerio Publico.
Noticia di detencion di ex Minister di Aruba publica riba NotiFalcon
“En Falcón: Capturados exministro de Aruba y su compinche cuando trasegaban combustible a orilla de playa”. Di e forma aki NotiFalcon a publica e noticia riba e ex Minister di Aruba, Booshi Wever.


text:
ORANJESTAD (AAN): Diaranzon den oranan di merdia lo tuma luga tratamento di e caso pa retiro di e periodista Hareld Faro for di e matutino unda cu e ta traha den Weststraat. Den luna di februari e periodista, kende tin mas cu 20 aña laborando na dicho matutino a worde sorpresa cu un carta den cual nan ta mande cu vakantie y na mesun momento ta informe cu a cuminsa un procedura legal pa pidi su retiro na Corte, pero sin pago. Pues nada pa e 20 añanan di servicio cu el a dedica na e matutino desde su comienzo. Segun por a compronde, e problema ta e incompatibilidad entre e hefe di redaccion y e doño director. Ta worde cuestiona noticia cu no tin den e matutino y diferente aspecto mas. E periodista, kende a cuminsa na La Prensa y despues a bay Bon Dia Aruba ora cu esaki a lanta, a dicidi cu e tambe ta busca abogado, mr. Carlo, pa ora e caso worde trata den Corte diaranzon.
E ta bira un situacion interesante pasobra ningun caminda por manda un hende cas, sin un hustificacion di peso grandi y sin pago.
Mas ainda ora cu e periodista aki a dedica casi 21 aña di su carera na dicho matutino. Desde cu e director nobo a asumi, por a compronde varios persona a bay of el a retira nan.


text:
Eksitoso charla tokante “TÈSTAMÈNT” Na Sentro di bario Souax
Resientemente, Fundashon Pro Souax i Sentro di bario Souax eksitosamente a sera e “Siklo di Charla riba Tópiko Hurídiko” pa loke ta aña 2017. E último tópiko ku a trata pa e aña aki tabata
“TÈSTAMÈNT ÒF OTRO POSIBILIDATNAN PA REGLA HERENSIA”
Durante e charla ku a konta ku un bon asistensia di públiko notario Andre Palm di un forma bon kla a amplia riba diferente aspekto i posibilidatnan ku tin di haber ku reglamentu di herensia.
Debí na e interes grandi pa e tópiko aki direktiva di Fundashon Pro Souax den koperashon ku notario Palm a disidí ku den 2018, lo ripití e charla tokante tèstamènt.
Riba e portètnan:
Mr. Juny Sluis, presidente di Fundashon Pro Souax i moderadó di e anochi ta entregá notaris Palm un regalito.